text:
TABA YA LETLAKALA LA KA NTLE | NA O KA RATA GO ITHUTA BEIBELE?
Lenaneo la go Ithuta Beibele Bakeng sa Bohle
Dihlatse tša Jehofa di tsebja kudu ka modiro wa tšona wa boboledi bja phatlalatša. Eupša na o be o tseba gore e bile re swara lenaneo la go ithuta Beibele la lefase ka bophara?
Ka 2014, Dihlatse tše ka godimo ga tše 8 000 000 dinageng tše 240 di ile tša swara dithuto tša Beibele tše e nyakilego go ba tše 9 500 000 kgwedi le kgwedi. * Ruri palo ya batho bao ba ithutago Beibele le rena e feta palo ya badudi ba dinaga tše ka bago tše 140 tše di ikemetšego!
E le gore modiro wo wa go ruta ka Beibele o phethwe, ngwaga le ngwaga Dihlatse tša Jehofa di gatiša Dibeibele, dipuku, dimakasine le dikgatišo tše dingwe tšeo di theilwego Beibeleng tše di nyakilego go ba tše bilione le seripa—ka maleme a ka bago a 700! Maiteko a a sa bapišegego a go gatiša a dira gore batho ba ithute Beibele ka maleme ao ba a ratago.
DIKARABO TŠA DIPOTŠIŠO TŠEO DI BOTŠIŠWAGO KUDU TŠA MABAPI LE LENANEO LA RENA LA GO ITHUTA BEIBELE
Thuto e swarwa bjang?
Re tšea dihlogo tše fapafapanego tša Beibele gomme ra hlahloba ditemana tša Beibele tšeo di tswalanago le ditaba tšeo. Ka mohlala, Beibele e araba dipotšišo tše bjalo ka tše: Modimo ke mang? Ke motho wa mohuta mang? Na o na le leina? O dula kae? Na re ka batamela go yena? Tlhohlo yeo re ka bago le yona ke go tseba moo re ka tsomago dikarabo gona ka Beibeleng.
E le gore re thuše batho go hwetša dikarabo tša dipotšišo tše, gantši re diriša puku ya matlakala a 224 ya Ke Eng Seo ge e le Gabotse Beibele e se Rutago? * Puku ye e hlametšwe go thuša batho go kwešiša dithuto tša motheo tša Beibele. E akaretša dithuto tša mabapi le Modimo, Jesu Kriste, tlaišego ya batho, tsogo ya bahu, thapelo le ditaba tše dingwe tše dintši.
Thuto e ka swarwa neng le gona kae?
Thuto e ka swarwa ka nako le lefelong leo le go swanetšego.
Thuto e ka swarwa ka nako e kaaka’ng?
Beke le beke batho ba bantši ba beela ka thoko iri goba go feta moo gore ba ithute Beibele. Eupša nako ya go ithuta e ithekgile ka motho. Re tla fetofetoga le mabaka gore re sepedišane le maemo a gago. Ba bangwe ba ithuta feela metsotso e 10 goba e 15 beke le beke.
Motho o lefa bokae gore a ithute?
Thuto ya Beibele le dipuku tšeo di dirišwago nakong ya thuto ke mahala. Se se sepedišana le taelo ya Jesu go barutiwa ba gagwe, yeo e rego: “Le amogetše feela, neang feela.”—Mateo 10:8.
Thuto e tšea lebaka le lekaaka’ng?
Go ithekgile ka wena gore lebaka le lekaakang. Puku ya Ke Eng Seo ge e le Gabotse Beibele e se Rutago? e na le dikgaolo tše 19. O ka ithuta kgaolo le ge e le efe yeo o e ratago goba dikgaolo go ya ka lebelo leo o le nyakago.
Na ke tlamegile go ba Hlatse ya Jehofa?
Aowa. Ka tlhompho re lemoga gore motho yo mongwe le yo mongwe o swanetše go kgetha seo a se dumelago. Lega go le bjalo, batho bao ba hwetšago tsebo ya motheo ya Beibele ba ka dira kgetho go ya ka tsebo yeo.
Nka hwetša kae tsebišo e oketšegilego?
Wepesaete ya jw.org/nso e nea tsebišo e nepagetšego mabapi le ditumelo le mediro ya Dihlatse tša Jehofa.
Nka kgopela bjang thuto ya Beibele?
Tlatša kgopelo ya gago Inthaneteng go jw.org/nso.
-
Ikgokaganye le Dihlatse tša Jehofa tša kgauswi le moo o dulago gona. O ka nyaka “Jehovah’s Witnesses” lelokelelong la puku ya dinomoro tša mogala tša lefelong la geno.
Ithute ka mo go oketšegilego
Go Gatiša Dikgatišo Lefaseng ka Bophara go Thuša Batho go Tseba Modimo
Dihlatse tša Jehofa di na le mafelo a go gatiša a 15 lefaseng ka bophara, go tšweletša dikgatišo tšeo di theilwego Beibeleng ka maleme a ka bago a 700.
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.


c: text/html

text:
KGAOLO 135
Jesu yo a Tsošitšwego Bahung o Tšwelela go ba Bantši
JESU O TŠWELELA TSELENG E YAGO EMAUSE
O BOABOELETŠA MANGWALO GO BARUTIWA BA GAGWE
THOMASE O KGAOTŠA GO BELAELA
Ka Sontaga, Nisani 16, barutiwa ba nyamile kudu. Ga ba kwešiše gore lebitla leo le se nago motho le bolela eng. (Mateo 28:9, 10; Luka 24:11) Mo mosegareng, Kleopa le morutiwa yo mongwe ba tloga Jerusalema ba ya Emause, yeo e lego bokgoleng bja dikhilomithara tše e ka bago tše 11.
Ge ba le gare ba sepela, ba boledišana ka seo se diregilego. Ke moka motho yo mongwe yo ba sa mo tsebego o a tla o sepela le bona. O a botšiša o re: “Ke ditaba dife tšeo le ngangišanago ka tšona ge le dutše le sepela?” Kleopa o a araba o re: “Na o modiiledi yo a dulago a nnoši Jerusalema gomme ga o tsebe dilo tše di diregilego moo matšatšing a?” Motho yoo a botšiša a re: “Dilo dife?”—Luka 24:17-19.
Bona ba re: “Dilo tše di lego mabapi le Jesu wa Monatsaretha. . . . Re be re holofetše gore motho yo ke yena yo a bego a tlo hlakodiša Isiraele.”—Luka 24:19-21.
Kleopa le mogwera wa gagwe ba tšwela pele ba anega dilo tšeo di diregilego letšatšing lona leo. Ba re basadi ba bangwe ba be ba ile lebitleng leo Jesu a bego a bolokilwe go lona gomme ba hwetša le se na motho le gore basadi ba ba bone mohlolo—go tšwelela ga barongwa bao ba boletšego gore Jesu o a phela. Ba bega gore ba bangwe le bona ba ile ba ya lebitleng gomme “ba hwetša go le bjalo go etša ge basadi bale ba be ba boletše.”—Luka 24:24.
Go molaleng gore barutiwa ba babedi ba makaditšwe ke seo se bolelwago ke se se diregilego. Motho yo ba sa mo tsebego o arabela ka tsela ya go bontšha a na le matla a taolo go lokiša kgopolo ya bona e fošagetšego, yeo e kgomago dipelo tša bona, o re: “Lena ba go hloka tlhaologanyo le ba dipelo tše di diegago go dumela dilo ka moka tše baporofeta ba di boletšego! Na e be e se mo go swanetšego gore Kriste a tlaišwe ke dilo tše le go tsena letagong la gagwe?” (Luka 24:25, 26) O tšwela pele o ba hlathollela Mangwalo a mantši ao a bolelago ka Kriste.
Ba bararo bao ba feleletša ba fihlile kgauswi le Emause. Barutiwa ba babedi ba nyaka go kwa mo go oketšegilego, ka gona ba kgothaletša motho yo ba sa mo tsebego ba re: “Dula le rena, gobane e šetše e eba mantšiboa e bile letšatši le šetše le sobetše.” Yena o dumela go dula le bona gomme ba ja gotee. Ge motho yoo a rapela, a ngwathaganya senkgwa a bile a ba nea sona, ba a mo lemoga fela a timelela. (Luka 24:29-31) Bjale ba tseba e le ka kgonthe gore Jesu o a phela!
Barutiwa ba babedi ba bolela ba thabile ka seo se ba diragaletšego, ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?” (Luka 24:32) Ba boela Jerusalema ba akgofile, moo ba hwetšago baapostola le ba bangwe bao ba nago le bona. Pele ga ge Kleopa le mogwera wa gagwe ba ka ba begela ditaba, ba kwa ba bangwe ba re: “Ka kgonthe, Morena o tsogile gomme o bonagetše go Simone!” (Luka 24:34) Ke moka ba babedi bao ba hlalosa kamoo Jesu a tšweletšego go bona. Ee, le bona ke dihlatse tšeo di bonego ka mahlo.
Bjale bohle ba tlabegile—Jesu o tšwelela go bona ka phapošing! Ba bonagala ba sa dumele se ka gobane ba notletše mejako ka ge ba boifa Bajuda. Lega go le bjalo, Jesu o eme gare ga bona. O bolela a thekgile ditho o re: “Khutšo a e be le lena.” Eupša ba tšhogile. Go etša ge ba kile ba dira, ba “nagana gore ba bona seriti.”—Luka 24:36, 37; Mateo 14:25-27.
Ge Jesu a ba bontšha dinao le diatla tša gagwe gore o na le mmele wa nama, e le ge a ba bontšha gore ga se yena seriti goba selo se sengwe seo ba fo go se nagana, o re: “Ke ka baka la’ng le tshwenyegile, le gona ke ka baka la’ng go rotoga dipelaelo dipelong tša lena? Bonang diatla tša ka le dinao tša ka, le bone gore ke nna; nkgwatheng le bone, gobane moya ga o na nama le marapo go etša ge le mpona ke na le tšona.” (Luka 24:36-39) Ba thabile kudu e bile ba maketše, eupša ka tsela e itšego ba sa gana go dumela.
Ge a tšwela pele a ba thuša gore ba bone gore ke yena wa kgonthe, o ba botšiša a re: “Na le na le sa go ja moo?” O amogela seripa sa hlapi e bešitšwego a se ja. Ke moka o re: “A ke mantšu a ka ao ke le boditšego ona ge ke be ke sa na le lena, gore dilo ka moka tše di ngwadilwego ka nna Molaong wa Moshe, mangwalong a Baporofeta le Dipsalmeng, di swanetše go phethega.”—Luka 24:41-44.
Jesu o be a ile a thuša Kleopa le mogwera wa gagwe go kwešiša Mangwalo, gomme bjale o thuša bohle bao ba bokanego moo o re: “Ka tsela ye go ngwadilwe gore Kriste o tla tlaišega le go tsoga bahung ka letšatši la boraro, le gona motheong wa leina la gagwe boitsholo bakeng sa tebalelo ya dibe bo tla bolelwa ditšhabeng ka moka—go thoma Jerusalema. Lena le tla ba dihlatse tša dilo tše.”—Luka 24:46-48.
Go na le lebaka leo le dirago gore moapostola Thomase a se be gona. Matšatšing a latelago, ba bangwe ba mmotša ba thabile ba re: “Re bone Morena!” Thomase o arabela ka gore: “Ka ntle le gore ke bone diatla tša gagwe le dintho tša dipikiri gomme ke tsenye monwana wa ka dinthong tša dipikiri le go tsenya seatla sa ka mo lehlakoreng la gagwe, ruri nka se dumele.”—Johane 20:25.
Ka morago ga matšatši a seswai, barutiwa ba bokane gape moo mejako ya gona e notletšwego, eupša lebakeng le Thomase o gona. Jesu o tšwelela gare ga bona a ikapešitše mmele wa nama a ba dumediša a re: “Khutšo a e be le lena.” Ge a retologela go Thomase, Jesu o re: “Tsenya monwana wa gago mo, o bone diatla tša ka gomme o tsenye seatla sa gago lehlakoreng la ka, o tlogele go ba yo a sa dumelego, eupša o dumele.” Thomase a goeletša a re: “Morena wa ka le Modimo wa ka!” (Johane 20:26-28) Ee, bjale ga a sa belaela gore Jesu o a phela e le modimo yo e lego moemedi wa Jehofa Modimo.
Jesu o re: “Na o dumela gobane o mpone? Go thaba bao ba sego ba bona, eupša ba dumela.”—Johane 20:29.
Ithute ka mo go oketšegilego
Tsogo ya Jesu—Na e Diregile e le ka Kgonthe?
Ka ge tsogo ya Jesu e le thuto e bohlokwa kudu ya Beibele, re swanetše go tseba ge e ba e diregile e le ka kgonthe.

robotstxt: allowed

filter: keep


text:
Go Lokišeletša Ditšhaba Gore di kwe “Thuto ya Jehofa”
“Molaodi wa selete . . . a fetoga modumedi ka ge a be a tlabilwe ke thuto ya Jehofa.”—DITIRO 13:12.
1-3. Ke ka baka la’ng go be go se bonolo gore barutiwa ba Jesu ba bolele ditaba tše dibotse ‘ditšhabeng tšohle’?
JESU KRISTE o ile a nea balatedi ba gagwe mošomo o mogolo kudu. O ile a ba laela gore ba “dire batho ba ditšhaba ka moka barutiwa.” Ba be ba swanetše go bolela ‘ditaba tše dibotse tša Mmušo’ go batho “lefaseng ka moka gore e be bohlatse go ditšhaba tšohle.”—Mateo 24:14; 28:19.
2 Barutiwa bao ba be ba rata Jesu le ditaba tše dibotse. Eupša ba swanetše go ba ba ile ba ipotšiša gore: ‘Na re tla kgona go phetha seo Jesu a re laetšego sona?’ Sa pele, barutiwa ba e be e le ba banyenyane ka palo. Le gona ba be ba ruta batho gore Jesu ke Morwa wa Modimo, eupša ka nako yeo batho ba be ba tseba Jesu a bolailwe. Go oketša moo, batho ba bantši ba be ba lebelela barutiwa bao e le batho “ba sa rutegago le ba tlwaelegilego.” (Ditiro 4:13) Baetapele ba bodumedi ba Bajuda ba be ba etšwa dikolong tša bodumedi, eupša go se bjalo ka barutiwa ba. Le gona molaetša wo ba bego ba o botša batho o be o sa dumelelane le meetlo ya Sejuda yeo baetapele ba bodumedi ba bego ba na le nywaga e makgolo ba e ruta batho. Ka ge barutiwa ba Jesu ba be ba hloilwe kua Isiraele, ba swanetše go ba ba ile ba ipotšiša ge e ba go na le motho le ge e le ofe Mmušong o matla wa Roma yo a bego a tla ba theetša.
3 Jesu o be a kile a lemoša barutiwa ba gagwe gore ba be ba tla hloiwa le go tlaišwa, e bile a re ba bangwe ba bona ba be ba tla bolawa. (Luka 21:16, 17) Ba be ba tla ekwa ke bagwera ba bona le ba leloko. Le gona batho ba bangwe bao ba bego ba tla ipitša barutiwa ba Kriste ba be ba tlo ruta batho maaka. E bile barutiwa ba be ba tlo dira boboledi ditikologong tše di tletšego bosenyi le bošoro. (Mateo 24:10-12) Ka gona ba be ba tla kgona bjang go dira boboledi “go fihla karolong ya kgole ya lefase”? (Ditiro 1:8) Barutiwa bao ba swanetše go ba ba ile ba ipotšiša kamoo ba bego ba tla phetha modiro woo ka tlase ga mathata a.
4. Modiro wa boboledi o bile le mafelelo afe?
4 Gaešita le ge barutiwa ba be ba tseba gore modiro woo o be o ka se be bonolo, ba ile ba kwa taelo ya Jesu gomme ba bolela ditaba tše dibotse Jerusalema, Samaria le dinageng tše dingwe. Ka morago ga nywaga e ka bago e 30, ba be ba šetše ba boletše ditaba tše dibotse dinageng tše dintši kudu moo moapostola Paulo a bego a ka bolela gore ba “di [boletše] tlholong yohle yeo e lego tlase ga legodimo.” Le gona batho bao ba tšwago ditšhabeng tše dintši ba ile ba fetoga barutiwa. (Bakolose 1:6, 23) Ka mohlala, ge Paulo a be a dira boboledi sehlakahlakeng sa Tsipero, gaešita le mmuši wa Moroma, goba molaodi wa selete, o ile a fetoga morutiwa ka ge “a be a tlabilwe ke thuto ya Jehofa.”—Bala Ditiro 13:6-12.
Jesu o holofeditše barutiwa ba gagwe gore o tla ba le bona le gore moya o mokgethwa o be o tla ba thuša go dira boboledi
5. (a) Ke’ng seo Jesu a ilego a se holofetša barutiwa ba gagwe? (b) Ke’ng seo puku e nngwe ya histori e se bolelago ka maemo a lekgolong la pele la nywaga?
5 Barutiwa ba Jesu ba be ba tseba gore ba be ba ka se kgone go phetha modiro wa boboledi lefaseng ka moka ka bobona. Eupša gape ba be ba tseba gore Jesu o ba holofeditše gore o tla ba le bona le gore moya o mokgethwa o tla ba thuša. (Mateo 28:20) Le gona maemo a mangwe a mehleng yeo a swanetše go ba a ile a ba thuša. Ge e le gabotse, puku e nngwe ya histori e re go ka direga gore lekgolong la pele la nywaga maemo e be e le a mabotse kudu gore Bakriste ba thome go dira boboledi le gore ka morago Bakriste ba ile ba dumela gore Modimo o be a ba kgoretše tsela.
6. (a) Re tlo ahlaahla’ng sehlogong se? (b) Re tlo ahlaahla’ng sehlogong se se latelago?
6 Na Jehofa o ile a fetoša maemo a lefase lekgolong la pele la nywaga e le gore Bakriste ba kgone go bolela ditaba tše dibotse? Beibele ga e re botše. Eupša seo re se tsebago ke gore Jehofa o be a nyaka gore batho ba gagwe ba bolele ditaba tše dibotse le gore Sathane ga se a kgona go ba thibela. Sehlogong se, re tlo ahlaahla dilo tše mmalwa tša lekgolong la pele la nywaga tšeo di ka bago di nolofaleditše barutiwa go dira boboledi. Sehlogong se se latelago, re tlo ahlaahla dilo tše itšego tša mehleng yeno tšeo di re thušitšego go bolela ditaba tše dibotse lefaseng ka moka.
KHUTŠO YA ROMA
7. Khutšo ya Roma e be e le eng, gona ke’ng seo se dirilego gore e se swane le mehla e mengwe?
7 Lekgolong la pele la nywaga, khutšo yeo e bego e le gona dinageng tšeo di bego di bušwa ke Roma e ile ya nolofaletša barutiwa go dira boboledi. Nako yeo e be e bitšwa Khutšo ya Roma, goba Pax Romana ka Selatine. Mehleng yeo, mmušo wa Roma o be o lwantšha gaešita le borabele bjo bonyenyane. Ke therešo gore dintwa di be di le gona kua le kua, go etša ge Jesu a be a boletše e sa le pele. (Mateo 24:6) Baroma ba ile ba senya Jerusalema ka ngwaga wa 70, e bile ba lwa dintwa tše dinyenyane kgauswi le mellwane ya mmušo wa bona. Eupša dinageng tše dintši tšeo di bego di bušwa ke Roma go be go na le khutšo, gomme barutiwa ba be ba kgona go tšea maeto gabonolo le go dira boboledi. Khutšo yeo e ile ya tšea lebaka la nywaga e ka bago e 200. Puku e nngwe e re historing ka moka, ga sa nka gwa ba le khutšo yeo e tšerego nywaga e mentši gakaalo le yeo e bego e aparetše dinageng tše dintši ka tsela ye.
8. Khutšo ya Roma e ile ya thuša barutiwa bjang?
8 Mo e ka bago nywaga e 250 ka morago ga mehla ya Kriste, seithuti sa Beibele seo se bitšwago Origen se ile sa ngwala ka mehla yeo ya khutšo. O boletše gore ka ge Baroma ba be ba buša dinaga tše dintši kudu, seo se ile sa nolofaletša barutiwa go bolela ditaba tše dibotse dinageng tšeo ka moka. Batho ba be ba sa lwele dinaga tša gabo bona, eupša ba be ba phela ka khutšo ditikologong tša gabo bona. Ka gona Origen o nagana gore ka baka la seo, batho ba bantši ba ile ba hwetša sebaka sa go theetša molaetša wa barutiwa ba Jesu wa mabapi le lerato le khutšo. Gaešita le ge barutiwa bao ba be ba tlaišwa, ba ile ba diriša ka botlalo mehla yeo ya khutšo gomme ba bolela ditaba tše dibotse kae le kae.—Bala Baroma 12:18-21.
GO TŠEA MAETO GO ILE GWA BA BONOLO
9, 10. Ke dilo dife tše dingwe tšeo di ilego tša nolofaletša barutiwa go tšea maeto?
9 Baroma ba ile ba aga ditsela tša monabo wa dikhilomithara tša ka godimo ga tše 80 000 tšeo di bego di fihla mo e ka bago profenseng e nngwe le e nngwe ya mmušong wo. Ka go re’alo, madira a Mmušo o matla wa Roma a be a ka kgona go kitimela kae le kae a diriša ditsela tše go yo lwela naga ya gabo ona le go yo phatlalatša bahlolampherefere. Bakriste ba ile ba diriša ditsela tše go phatša dithokgwa, maganata le dithaba gore ba yo dira boboledi mafelong a mantši.
Ditsela tšeo Baroma ba bego ba di agile di ile tša nolofaletša barutiwa go dira boboledi dinageng tše dintši
10 Go tlaleletša go ditsela, Baroma ba be ba diriša le dikepe. Ba be ba sesa dinokeng le matsheng goba lewatleng ba eya maemakepeng a makgolo a dinageng tšeo di bego di bušwa ke Roma. Ge e le gabotse, Baroma ba be ba diriša ditsela tša ka godimo ga tše 900 tša ka lewatleng. Ka gona Bakriste le bona ba ile ba kgona go ya mafelong a mantši ka dikepe. Ba be ba sa hloke dilo tša go swana le dipaseporoto gore ba tsene nageng e itšego. E bile go be go se na bahlakodi ba bantši ditseleng ka gobane mahodu a be a tseba gore Baroma ba be ba otla disenyi ka tsela e sehlogo. Le gona ka ge go be go dula go na le dikepe tše dintši tša madira a Baroma lewatleng, bao ba tšeago maeto ka dikepe ba be ba sa boife go hlaselwa ke bahlakodi ba dikepe. Gaešita le ge Beibele e re ka dinako tše dingwe Paulo o ile a tšea maeto ka dikepe tšeo di ilego tša robega le gore o kile a ba dikotsing tša lewatleng, ga go na mo e re botšago gore o ile a hlaselwa ke bahlakodi ba dikepe. Ka gona gantši go sepela nageng le lewatleng go be go šireletšegile.—2 Bakorinthe 11:25, 26.
LELEME LA SEGERIKA
11. Ke ka baka la’ng barutiwa ba ile ba diriša leleme la Segerika?
11 Dinaga tše dintši tšeo di bego di bušwa ke Roma di be di kile tša fenywa ke mmuši wa Gerika e lego Alexander yo Mogolo nywaga e mentši pele ga moo. Ka gona batho ba dinageng tšeo ba be ba ithutile mmolelwana wa Segerika wo o tsebjago e le Segerika sa Sekoine. Ka go re’alo, barutiwa ba be ba kgona go ba botša molaetša ka leleme leo. Le gona ba be ba kgona go ba tsopolela go tšwa Mangwalong a Seheberu ka gobane a be a fetoletšwe Segerikeng. Batho ba bantši ba be ba tseba phetolelo ye, yeo e bitšwago Septuagint, yeo e fetoletšwego ke Bajuda bao ba bego ba dula Egipita. Le gona bangwadi ba Beibele ba ile ba diriša Segerika go ngwala karolo ya mafelelo ya Beibele. Segerika se be se humile ka mantšu, ka gona se be se kgona go hlalosa ditherešo tše di tseneletšego tša Beibele. Le gona leleme la Segerika le ile la thuša diphuthego gore di kgone go boledišana le go ba le botee.
12. (a) Codex ke’ng, gona ke ka baka la’ng go be go le bonolo go e diriša go phala lengwalo la go phuthwa? (b) Bakriste ba bantši ba ile ba thoma neng go diriša dipuku?
12 Bakriste ba lekgolong la pele la nywaga ba be ba diriša’ng go ruta batho molaetša wa Beibele? Mathomong, ba be ba diriša mangwalo a go phuthwa. Eupša mangwalo a go be go se bonolo go a diriša goba go a rwala. Nako le nako ge Bakriste ba nyaka go bala lengwalo le itšego, ba be ba swanetše go phutholla lengwalo leo la go phuthwa gomme ge ba feditše ba le phuthe gape. Gantši mangwalo a go phuthwa a be a ngwalwa ka lehlakoreng letee feela. Ebangedi ya Mateo e nnoši e be e tlala lengwalo ka moka la go phuthwa. Ke moka batho ba ile ba thoma go diriša codex, e lego mohuta wa mathomo wa dipuku tša kgale. Mmadi o be a bula puku yeo gomme a phetla matlakala a yona gabonolo gore a hwetše lengwalo. Boradihistori ba re Bakriste ba ile ba thoma go diriša dipuku tšeo gateetee gomme ka morago ga ngwaga wa bo-100, ba bantši ba bona ba be ba šetše ba diriša dipuku.
MOLAO WA ROMA
13, 14. (a) Paulo o ile a šireletšwa bjang ka ge e be e le Moroma? (b) Bakriste ba ile ba holwa bjang ke molao wa Roma?
13 Bakriste ba lekgolong la pele la nywaga ba ile ba holwa ke molao wa Roma. Ka mohlala, Paulo e be e le Moroma, gomme gantši molao wa moo o be o mo šireletša ge a be a etetše dinageng tše dingwe. Ge madira a Baroma a be a mo swere kua Jerusalema gomme a le kgauswi le go mo itia ka sefepi, o ile a a botša gore ke yena Moroma. O ile a gopotša molaodi wa madira ao gore Moroma ga se a swanela go otlwa pele a sekišwa. Ka gona “banna bao ba bego ba le kgauswi le go mo sekiša ka go mo hlokofatša ba mo tlogela; molaodi wa madira o ile a boifa ge a lemogile gore [Paulo] e be e le Moroma le gore o be a mo tlemile ka diketane.”—Ditiro 22:25-29.
Bakriste ba ile ba diriša molao wa Roma ‘go lwela le go thea ka molao’ tshwanelo ya bona ya go bolela ditaba tše dibotse
14 Taba ya gore Paulo e be e le Moroma e ile ya kgoma kamoo a ilego a swarwa ka gona kua Filipi. (Ditiro 16:35-40) Le gona ge lešaba leo le bego le galefile le be le nyaka go gobatša Bakriste ba bangwe kua Efeso, mohlankedi wa mmušo wa Roma o ile a homotša lešaba leo gomme a le lemoša gore le tshela molao wa Roma. (Ditiro 19:35-41) Ka morago ge Paulo a be a le kua Kesarea, o ile a lwela tshwanelo ya gagwe ya gore a yo sekišwa pele ga mmuši kua Roma. Ge a fihla moo, o ile a lwela ditaba tše dibotse. (Ditiro 25:8-12) Ka gona Bakriste ba ile ba diriša molao wa Roma ‘go lwela le go thea ka molao’ tshwanelo ya bona ya go bolela ditaba tše dibotse.—Bafilipi 1:7.
BAJUDA BA BE BA DULA DINAGENG TŠE DINTŠI
15. Bajuda ba bantši ba be ba dula kae lekgolong la pele la nywaga?
15 Go na le selo se sengwe gape seo se ka bago se thušitše Bakriste ba lekgolong la pele la nywaga go dira boboledi lefaseng ka moka. Mehleng yeo, Bajuda ba be ba sa dule Isiraele feela, eupša ba be ba dula dinageng tše dintši. Ka baka la’ng? Nywaga e makgolo pejana, Bajuda ba ile ba išwa bothopša Asiria, gomme ka morago ga nywaga e mentši, ba bangwe ba išwa Babilona. Ka morago ge Baperesia ba be ba buša Babilona, go be go na le Bajuda bao ba bego ba dula dinageng ka moka tšeo di bego di bušwa ke Peresia. (Esitere 9:30) Lekgolong la pele la nywaga, ge Jesu a be a le mo lefaseng, go be go na le Bajuda ba ba dulago dinageng tšeo di bego di bušwa ke Roma, go swana le Egipita le dikarolo tše dingwe tša Leboa la Afrika gotee le Gerika, Asia Minor (Turkey) le Mesopotamia (Iraq). Go naganwa gore bathong ba 60 milione bao ba bego ba dula dinageng tšeo, ba ka godimo ga 4 milione e be e le Bajuda. Gaešita le ge Bajuda ba ba be ba gašane dinageng tše dintši, ga se ba ka ba lahla bodumedi bja bona.—Mateo 23:15.
16, 17. (a) Ka ge Bajuda ba be ba hwetšagala dinageng tše dintši, batho bao e bego e se Bajuda ba ile ba holwa bjang ke seo? (b) Bakriste ba ile ba latela mohlala wa Bajuda ka ditsela dife?
16 Ka ge Bajuda ba be ba hwetšagala dinageng tše dintši, batho ba bantši bao e bego e se Bajuda ba be ba tseba ka Mangwalo a Seheberu e bile ba ithutile ditumelo tša Sejuda. Ka mohlala, ba be ba ithutile gore go na le Modimo o tee feela wa therešo le gore bao ba mo hlankelago ba swanetše go phela ka melao ya gagwe. Ba be ba ithutile gore Mangwalo a Seheberu a tšwa go Modimo gomme a bolela ka diporofeto tše dintši tša mabapi le Mesia. (Luka 24:44) Ka gona ge Bakriste ba be ba bolela ditaba tše dibotse, Bajuda le bao e bego e se Bajuda ba be ba šetše ba tseba tše dingwe tša dilo tšeo Bakriste ba bego ba di ruta. Paulo o be a nyaka go hwetša batho bao ba bego ba tla theetša ditaba tše dibotse. Gantši o be a eya disinagogeng, moo Bajuda ba bego ba rapela gona, gomme a ba fa mabaka ka Mangwalo.—Bala Ditiro 17:1, 2.
17 Bajuda ba be ba bokana ka mehla disinagogeng goba mafelong a mangwe bakeng sa borapedi. Ba be ba opela dikopelo, ba rapela le go ahlaahla Mangwalo. Bakriste ba ile ba latela mohlala wa bona, gomme le rena lehono re dira se se swanago diphuthegong tša gabo rena.
JEHOFA O ILE A BA THUŠA GO DIRA BOBOLEDI
18, 19. (a) Maemo a lekgolong la pele la nywaga a ile a thuša Bakriste go dira’ng? (b) Sehlogo se se dira gore o ikwe bjang ka Jehofa?
18 Lekgolo la pele la nywaga e be e le nako ya moswananoši historing. Dinageng tšeo di bego di bušwa ke Roma go be go aparetše khutšo, batho ba bantši ba be ba kgona go bolela leleme le le swanago, e bile molao wa Roma o be o šireletša batho. Go tšea maeto go be go le bonolo e bile batho ba dinageng tše dintši ba be ba tlwaelane le Bajuda le Mangwalo a Seheberu. Dilo tše ka moka di ile tša thuša Bakriste gore ba tšwele pele ba phetha modiro woo Modimo a bego a ba neile wona.
19 Mo e ka bago nywaga e 400 pele ga ge Jesu a ka tla mo lefaseng, radifilosofi wa Mogerika e lego Plato o ile a ngwala gore go thata kudu gore batho ba tsebe Mmopi gomme a re ga go kgonege gore batho lefaseng ka moka ba botšwe ka yena. Eupša Jesu o itše: “Dilo tše di sa kgonegego go batho di a kgonega go Modimo.” (Luka 18:27) Go molaleng gore modiro wa boboledi o atlegile ka baka la thušo ya Jehofa. O nyaka gore “batho ba ditšhaba ka moka” ba kwe ditaba tše dibotse le go mo tseba. (Mateo 28:19) Sehlogo se se latelago se tlo hlalosa kamoo ditaba tše dibotse di bolelwago ka gona lefaseng ka moka lehono.


text:
POLEDIŠANO | MASSIMO TISTARELLI
Mohlami wa Diroboto o Hlalosa Tumelo ya Gagwe
Moprofesara Massimo Tistarelli ke rathutamahlale Yunibesithing ya Sassari kua Italy. O thuša go rulaganya dimakasine tše tharo tša thutamahlale tša ditšhabatšhaba e bile o thušitše go ngwala dipego tše fetago tše lekgolo tša tša thutamahlale. O ithuta kamoo batho ba tsebago ba bangwe ka gona ka go bona difahlego tša bona le go dira dilo tše di bonagalago di le bonolo tše bjalo ka go kama kgwele. Ke moka o hlama ditsela tša go bona tša diroboto—ditsela tša go ekišetša dilo tšeo re di dirago. Phafoga! e mmotšišitše ka tumelo ya gagwe le mošomo wa gagwe bjalo ka rathutamahlale.
O goletše bodumeding bofe?
Batswadi ba ka e be e le Makatholika ao a sa tsenego kereke. Ge ke sa le lesogana, ke be ke sekametše tabeng ya boilaModimo. Ke ile ka rutwa gore bophelo bo bile gona ka tlhagelelo, gomme ka amogela seo e le therešo. Lega go le bjalo, gaešita le ge ke be ke sa dumele gore Mmopi o gona, ke be ke nagana gore go swanetše go ba go na le selo seo se re phagametšego. E le gore ke nyakišiše seo, ke ile ka hlahloba bodumedi bja Bobuddha, bja Bohindu le bja Botao, eupša ka hwetša ditumelo tša ona di sa kgotsofatše.
Ke eng seo se dirilego gore o kgahlegele thutamahlale?
Go tloga bjaneng, ke be ke kgahlwa ke metšhene. E bile ke be ke tlwaetše go hlahlamolla dibapadišwa tša ka tša mohlagase le go di kopanya gape. Le gona ke be ke tshwenya tate, yo e lego moentšineare wa didirišwa tša go boledišana, ka dipotšišo tše di sa felego mabapi le kamoo diradio le megala di šomago ka gona.
Go ba ga gago rathutamahlale go be go akaretša eng?
Ke ile ka ithutela boentšineare bja tša elektroniki Yunibesithing ya Genoa, ke moka ka dira nyakišišo ya kamoo go ka kaonefatšwago tsela yeo diroboto di šomago ka yona gore ke hwetše degree. Ke ile ka ithuta kudu ka tsela ya batho ya go bona le go hwetša ditsela tša go e ekišetša bakeng sa go hlama diroboto.
Ke ka baka la eng tsela ya rena ya go bona e ile ya go kgahla?
Tsela yeo e raragane kudu e bile ga e fo akaretša mahlo feela—e akaretša le tsela ya go hlatha seo re se bonago. Ka mohlala, ela hloko seo se diregago ge o kama kgwele. Ge o le gare o kitimela go kama kgwele, lentshe ya leihlo la gago e romela seswantšho sa kgwele yeo go retina ya leihlo la gago. Seswantšho seo se tla phatša retina ya leihlo la gago go ithekgile ka gore kgwele le leihlo la gago di sepela ka tsela efe. Ke therešo gore gantši o tsepamišetša leihlo la gago kgweleng. Ke moka seswantšho sa yona se ema go retina ya leihlo la gago mola go ka thwe moriti wa yona o a sepela.
Ka nako e swanago, tsela ya gago ya go bona e balela lebelo leo kgwele e sepelago ka lona gotee le moo e yago gona. Se se makatšago ke gore go balela go thoma gona moo go retina ge leihlo la gago le lekanyetša mosepelo wa kgwele le o bapetša le moriti wa yona. Ke moka mogalatšhika wa leihlo la gago o tšea melaetša yeo e tšwago go retina ya e romela bjokong bja gago, bjoo bo hlahlobišišago tsebišo yeo gomme bja go laela gore o kame kgwele yeo. Go raragana ga mosepelo woo go makatša kudu.
O tutueleditšwe ke eng go dumela go Mmopi?
Ka 1990, ke ile ka fetša dikgwedi tše mmalwa kua Dublin, Ireland, ke dira nyakišišo Kholetšheng ya Trinity. Ge ke be ke eya gae ke ena le mosadi wa ka, Barbara, re ile ra nagana ka bokamoso bja bana ba rena. Re ile ra dira phetho ya go etela kgaetšedi ya ka yoo e bego e le yo mongwe wa Dihlatse tša Jehofa. Kgaetšedi ya ka o ile a mpha kopi ya puku ya Life—How Did It Get Here? By Evolution or by Creation? yeo e gatišitšwego ke Dihlatse. Ke ile ka kgahlwa ke nyakišišo yeo e dirilwego ka pukung ye. Ke moka ke ge ke lemoga gore ke ile ka amogela thuto ya tlhagelelo ntle le go bona ge e ba go be go ena le bohlatse bjoo bo e thekgago. Ka mohlala, ke be ke naganne gore thuto ya tlhagelelo e be e thekgwa gabotse ke pego ya mešaletša ya dilo tša kgale. Eupša ga e thekgwe ke seo. Ruri, ge ke be ke dutše ke hlahloba thuto ya tlhagelelo, ke moo ke ilego ka kgodišega gore batho bao ba bolelelago thuto yeo ba ipolelela tša bona go ena le go bolela therešo.
Ke ile ka nagana ka go šoma ga ka ka diroboto. Ke be ke ekiša dilo tšeo di hlamilwego ke mang?
Ke moka ke ile ka nagana ka go šoma ga ka ka diroboto. Ke be ke ekiša dilo tšeo di hlamilwego ke mang? Le ka mohla ke be nka se kgone go hlama roboto yeo e kgonago go kama kgwele bjalo ka rena. Roboto e ka lokišetšwa gore e kgone go kama kgwele, eupša maemong ao a laolwago ka go lebanya kudu. Ga e kgone go dira bjalo maemong ao e sego ya hlamelwa gore e dire bjalo go ona. Bokgoni bja rena bja go ithuta bo phala kgole bja motšhene—le gona metšhene yeo e na le bao ba e dirilego! Therešo ye e fo ba e nngwe ya tše dintši tšeo di ilego tša ntira gore ke dire phetho ya gore re na le Mohlami wa rena.
Ke ka baka la eng o ile wa ba yo mongwe wa Dihlatse tša Jehofa?
Ka boripana, e bile ka gobane nna le Barbara re be re rata mekgwa ya tšona ya go ithuta ka mo go tseneletšego. Ke ile ka kgahlwa kudu ke nyakišišo yeo e dirilwego dikgatišong tša tšona. Nyakišišo e tseneletšego e kgahla batho ba go swana le nna, bao ba nyakago go ithuta dilo ka botlalo. Ka mohlala, ke ile ka kgahlwa kudu ke diporofeto, goba dipolelelopele, tše dintši tša ka Beibeleng. Go ithuta ga ka diporofeto tšeo go nkgodišitše gore ruri Beibele e tšwa go Modimo. Ka 1992, nna le Barbara re ile ra kolobetšwa ra ba Dihlatse tša Jehofa.
Na go ithuta ga gago thutamahlale go fokodišitše tumelo ya gago?
Ka mo go fapanego, thutamahlale e matlafaditše tumelo ya ka. Ka mohlala, ela hloko kamoo re tsebago batho ka gona ka go bona difahlego. Lesea le ka kgona go dira se lebakeng la ge le ena le diiri le belegwe. Nna le wena re ka kgona go lemoga motho yo re mo tsebago le semeetseng, gaešita le ge a le gare ga lešaba. Re ka ba ra lemoga le gore o ikwa bjang. Lega go le bjalo, re ka ba re sa tsebe gore go lemoga motho moo go akaretša go hlathwa ga tsebišo e kgolo kudu ka lebelo le legologolo.
Ee, ke kgodišegile ka botlalo gore tshepedišo ya rena ya go bona ke mpho e tšwago go Jehofa Modimo. Dimpho tša gagwe, tšeo di akaretšago Beibele, di ntutueletša gore ke mo leboge le go bolela le ba bangwe ka yena. Go ba gona, kahlolo ya ka e mpotša gore o swanelwa ke kgodišo bakeng sa dilo tšeo a di tšweledišego.


text:
Na Taelo ya Gore re Nyale “Feela Moreneng” e sa Šoma?
“Ga ke hwetše molekane ka phuthegong, e bile ga ke nyake go ba mokgekolo ke se ka ka ka nyalwa.”
“Banna ba bangwe ba lefase ba lokile, ba na le lerato e bile ba a kwešiša. Ga ba gane bodumedi bja ka, e bile ba kgahliša go phala ba bangwe ba bana babo rena.”
Bahlanka ba bangwe ba Modimo bao ba sego lenyalong ba kile ba bolela mantšu a mohuta woo. Ba tseba gabotse gore Jehofa o nyaka gore bahlanka ba gagwe ba nyale “feela Moreneng,” ke gore, ba nyalane feela le Bakriste ba therešo. (1 Bakorinthe 7:39) Bjale ke ka baka la’ng Bakriste ba bangwe ba bolela dilo tša mohuta wo?
LEBAKA LEO BA BANGWE BA TSHWENYEGAGO
Bakriste bao ba bolelago dilo tše ba nagana gore ka phuthegong dikgaetšedi ke tše dintši go feta bana babo rena. Dinageng tše dintši, seo ke therešo. Ka mohlala, kua Korea, 57 lekgolong ya Bakriste ke dikgaetšedi gomme 43 lekgolong ke bana babo rena. Le gona kua Colombia, 66 lekgolong ya Bakriste ke dikgaetšedi gomme 34 lekgolong ke bana babo rena.
Dinageng tše dingwe, batswadi bao e sego Dihlatse ba ka nyaka tšhelete e ntši ya magadi goba dimpho tša go tura ge barwedi ba bona ba nyalwa. Le gona bana babo rena ba bangwe bao ba sego lenyalong ba ka palelwa ke go ba le dilo tšeo. Ka baka leo, dikgaetšedi tše dingwe di tshwenywa ke taba ya ge e ba di tla tsoga di hweditše banna ka phuthegong. *—Bona mongwalo wa ka tlase.
GO NYAKEGA GORE O BOTE JEHOFA
Ge e ba le wena o kile wa ipotšiša ge e ba o tla tsoga o hweditše molekane ka phuthegong, kgodišega gore Jehofa o kwešiša maemo a gago e bile o tseba gabotse kamoo o ikwago ka gona.—2 Dikoronika 6:29, 30.
Lega go le bjalo, ka Beibeleng, Jehofa o re laela gore re nyale feela Moreneng. Ka baka la’ng? Ka gobane o tseba seo se tlago go re hola e bile o nyaka go re šireletša. Ga a nyake re dira diphetho tša bošilo tšeo di tlago go re gobatša. Mehleng ya Nehemia, Bajuda ba bantši ba ile ba nyala basadi bao ba bego ba sa hlankele Modimo. Ka gona Nehemia o ile a botša setšhaba ka mohlala o mobe wa Solomone. Solomone “e be e le moratwa wa Modimo, mo Modimo a ilego a mo dira kgoši ya Isiraele ka moka. Basadi bašele ba mo diriša sebe.” (Nehemia 13:23-26) Jehofa o a tseba gore dikgopotšo tša gagwe di a re hola, ke ka baka leo a laetšego gore Bakriste ba nyale feela Moreneng. (Psalme 19:7-10; Jesaya 48:17, 18) Re leboga kudu gore o re nea keletšo e lerato le yeo re ka e botago. Ge re ekwa Jehofa e le Mmuši wa rena, re amogela gore o na le tshwanelo ya go re botša seo re swanetšego go se dira.—Diema 1:5.
Ruri ga o nyake go ‘rwala joko le motho yo a sa dumelego,’ ke gore, go nyalana le motho yo a sa ratego Jehofa. Motho yoo a ka dira gore o tlogele go hlankela Modimo. (2 Bakorinthe 6:14) Ka mehla keletšo ya Modimo e a šoma, gomme Bakriste ba bantši lehono ba bontšhitše gore ba bohlale ka go kgetha go kwa Jehofa. Lega go le bjalo, ba bangwe ba dirile diphetho tša bošilo.
E SA ŠOMA
Kgaetšedi yo mongwe kua Australia yo a bitšwago Maggy o ile a thoma go ratana le motho wa lefase. * (Bona mongwalo wa ka tlase.) O re: “Ke ile ka foša diboka gantši e le feela gore ke be le yena. Ke ile ka fola moyeng.” Kgaetšedi yo mongwe kua India yo a bitšwago Ratana o ile a ratana le lesogana leo a bego a tsena le lona ka klaseng leo le bego le thomile go badišwa Beibele. Lega go le bjalo, lesogana leo le be le ithuta Beibele feela gore le ratane le yena. Mafelelong Ratana o ile a tlogela go hlankela Jehofa gomme a thoma go ya kerekeng e nngwe gore a kgone go nyalana le lesogana leo.
Ndenguè wa kua Cameroon o be a na le nywaga e 19 ge a be a nyalana le monna yo a sa hlankelego Jehofa. Pele ba nyalana, monna yoo o ile a mo holofetša gore a ka tšwela pele e le Hlatse. Lega go le bjalo, ka morago ga dibeke tše pedi ba nyalane, monna wa gagwe o ile a mmotša gore a se sa hlwa a eya dibokeng. Ndenguè o re: Ke ile ka ikhwetša ke lewa ke bodutu e bile ke lla gabohloko. Ke moo ke ilego ka lemoga gore ke itshenyeditše bophelo. Ke be ke dula ke itshola.”
Ke therešo gore Bakriste ba bangwe ba nyalane le batho bao e sego Dihlatse eupša e le ba botho e bile ba kwešiša. Eupša le ge o ka ba o nyalane le motho yo e sego Hlatse yo a lego botho, go tla direga’ng ka tswalano ya gago le Jehofa? O tla ikwa bjang ge o lemoga gore ga se wa kwa keletšo yeo a go neilego yona gore o thabe? Sa bohlokwa le go feta, Jehofa o tla ikwa bjang ka seo o se dirilego?—Diema 1:33.
Bana babo rena le dikgaetšedi lefaseng ka moka bao ba kwelego keletšo ya Jehofa ya gore ba nyale “feela Moreneng” ba kgodišegile gore ye ke phetho e di phalago ka moka. Bana babo rena le dikgaetšedi bao ba sego lenyalong ba ikemišeditše go thabiša Jehofa ka go nyalana le motho yo a mo hlankelago. Kgaetšedi Michiko wa kua Japane o ile a ikemišetša go kwa Modimo gaešita le ge ba leloko ba be ba leka go mo kgodiša gore a nyalane le motho yo a sa ratego Jehofa. O be a ekwa bohloko kudu ge a bona ba bangwe ba bagwera ba gagwe ba nyalwa ka phuthegong mola yena a sa hwetše molekane. O re: “Ke be ke dula ke ipotša gore ka ge Jehofa e le ‘Modimo yo a thabilego,’ lethabo la rena ga se la ithekga ka gore o nyetšwe goba ga se wa nyalwa. Le gona ke dumela gore o re nea dilo tšeo re di kganyogago. Ka gona ge re sa hwetše lenyalo ka phuthegong gaešita le ge re nyaka go nyala goba go nyalwa, go kaone kudu gore re tšwe re letile.” (1 Timotheo 1:11) Ge nako e dutše e eya, Michiko o ile a nyalana le ngwanabo rena wa moya, gomme o thabišwa ke gore o ile a kwa keletšo ya Jehofa.
Le gona go na le bana babo rena bao ba ilego ba leta go fihlela ba hwetša motho wa maleba yo ba ka nyalanago le yena. Ka mohlala, Bill wa kua Australia o a dumela gore ka dinako tše dingwe o be a kgahlwa ke basadi bao e sego Dihlatse. Lega go le bjalo, ga se a ka a gwerana le ge e le ofe wa bona ka gobane o be a sa nyake go thoma segwera seo se bego se tla feleletša ka gore a ‘rwale joko’ le motho yo a sa dumelego. Le gona go theoša le nywaga o ile a fereya dikgaetšedi tše sego kae, eupša tša mo gana. Bill o ile a leta nywaga e 30 go fihlela a hwetša mosadi wa Mokriste yo a bego a na le dipakane tša go swana le tša gagwe. O re: “Ga ke itshole. Ke ikwa ke šegofaditšwe ka gobane re ya tšhemong gotee, re ithuta gotee e bile re hlankela Jehofa gotee. Ke thabela go tsebana le bagwera ba mosadi wa ka le go gwerana le bona ka gobane ka moka ga bona ba hlankela Jehofa. Re tiiša lenyalo la rena ka melao ya motheo ya Beibele.”
GE O SA LETETŠE JEHOFA
Ke’ng seo o ka se dirago ge o dutše o kgomaretše keletšo ya Jehofa gomme o sa leka go hwetša monna goba mosadi yo a mo hlankelago? O ka naganišiša ka lebaka leo o sego lenyalong. Ge e ba o nagana gore ke ka gobane o nyaka go kwa taelo ya Jehofa, gona kgodišega gore seo se thabiša Jehofa. (1 Samuele 15:22; Diema 27:11) Le gona tšwela pele o rapela Jehofa ka mehla gomme o mmotše ka go lebanya kamoo o ikwago ka gona. (Psalme 62:8) Ge o dutše o dira sohle se o ka se kgonago go ganetša diteko le go lwantšha dikganyogo tše di fošagetšego, tswalano ya gago le Jehofa e tla matlafala letšatši le letšatši. O ka kgodišega gore Jehofa o nyaka gore o hwetše dilo tšeo o di kganyogago le tšeo o di nyakago ka gobane o bohlokwa kudu go yena. Ke therešo gore ga a holofetše motho molekane wa lenyalo. Eupša ge e ba o tloga o nyaka go nyala goba go nyalwa, Jehofa o tseba tsela e kaonekaone ya go kgotsofatša dinyakwa tša gago.—Psalme 145:16; Mateo 6:32.
Ka dinako tše dingwe o ka ikwa go swana le Dafida, yo a itšego: “Itlhaganele, o nkarabe, hle Jehofa. Moya wa ka o fedile matla. O se nkutele sefahlego sa gago.” (Psalme 143:5-7, 10) O se ke wa nyama. Nea Jehofa nako ya gore a go bontšhe seo a nyakago o se dira. Theetša Jehofa ka go bala Beibele le go naganišiša ka mo go tseneletšego ka seo o se balago. Se se tla go thuša go tseba seo Jehofa a se nyakago go wena le kamoo a ilego a thuša bahlanka ba gagwe nakong e fetilego. Ge o ka mo theetša, o tlo kgona go mo kwa ka mehla.
Ke’ng gape seo o ka se dirago gore o dule o thabile e bile o swaregile ge o se wa hlwa o tsena lenyalong? O ka tšwela pele o matlafatša tswalano ya gago le Jehofa le go itirela leina le lebotse. Le gona o ka ithuta go fana, go šoma ka thata, go phedišana gabotse le ba bangwe le go botegela Jehofa. Dika tše di bohlokwa lenyalong leo le thabišago. (Genesi 24:16-21; Ruthe 1:16, 17; 2:6, 7, 11; Diema 31:10-27) Tsoma Mmušo pele ka go dula o swaregile bodireding le ka phuthegong. Dilo tše di tla go thuša go phema go dira diphetho tša bošilo. Bill o boletše ka nywaga yeo a e feditšego a se a nyala gore: “E fetile ka lebelo! Ke dirišitše nako yeo tirelong ya Jehofa ke le mmulamadibogo.”
Taelo ya Jehofa ya gore re nyale “feela Moreneng” ga se ya fetwa ke nako, e sa šoma. Ge re kgetha go nyalana feela le Bakriste ba therešo, re godiša Jehofa e bile re tla thaba. Beibele e re: “Go thaba motho yo a boifago Jehofa, yoo a kgahlwago kudu ke ditaelo tša gagwe. Ka ntlong ya gagwe go na le dilo tše bohlokwa le mahumo; toko ya gagwe e dula e eme ka mo go sa felego.” (Psalme 112:1, 3) Ka gona dira sohle se se lego matleng a gago gore o kwe taelo ya Modimo ya go nyala goba go nyalwa “feela Moreneng.”
^ ser. 7 Sehlogong se, re bolela kudu ka dikgaetšedi. Lega go le bjalo, melao ya motheo yeo e ahlaahlwago mo e šoma le go bana babo rena.
^ ser. 13 Maina a mangwe a fetotšwe.


text:
BEIBELE E FETOŠA MAPHELO
“Ga ke sa Ikwa Eka ke Swanetše go Fetoša Lefase”
NGWAGA WA MATSWALO: 1966
NAGA: FINLAND
BOPHELO BJA PELE E EBA MOKRISTE: MOTHO YO A FIŠEGELAGO TŠA LEAGO
BOPHELO BJA KA BJA NAKONG E FETILEGO:
Ke ratile tlhago go tloga bjaneng. Gantši lapa lešo le be le intšhetša dithokgweng tše kgahlišago le matsheng a mabotse ao a bego a dikologile toropo ya gešo ya Jyväskylä, e lego Bogareng bja Finland. Gape ke rata diphoofolo. Ge ke be ke sa le ngwana, ke be ke nyaka go gokarela katse le mpša e nngwe le nngwe yeo ke bego ke e bona! Ge ke gola, ke ile ka tshwenywa ke tsela yeo gantši batho ba tlaišago diphoofolo. Ge nako e dutše e eya, ke ile ka ba setho sa mokgatlo wa ditshwanelo tša diphoofolo, moo ke kopanego le batho ba go swana le nna.
Re be re dula re etšwa masolo a go lwela ditshwanelo tša diphoofolo. Re be re phatlalatša tsebišo le go rulaganya megwanto gotee le megwanto ya boipelaetšo kgahlanong le mabenkele a go rekiša boya le dilaporatori tša go hlahloba diphoofolo. Re ile ra ba ra thoma mokgatlo o mofsa wa go šireletša diphoofolo. Ka ge re be re gatile megato e feteletšego ya go leka go tšwetša pele merero ya rena, gantši re be re elwa le bahlankedi ba mmušo. Ke ile ka golegwa le go išwa kgorong ya tsheko gantši.
Go tlaleletša go tshwenyegeng ga ka ka diphoofolo, ke be ke tshwenywa ke mathata a mangwe go dikologa lefase. Mafelelong, ke ile ka dirišana le mekgatlo e mmalwa, go akaretša Amnesty International le Greenpeace. Ke ile ka thekga mediro ya bona ka matla a ka ka moka. Ke ile ka emelela ditshwanelo tša badiidi, bao ba bolawago ke tlala le batho ba bangwe ba tlasana.
Lega go le bjalo, ganyenyane-ganyenyane ke ile ka lemoga gore nka se fetoše lefase. Le ge e le gore mekgatlo yeo e ile ya lokiša mathata a mangwe a manyenyane, go be go bonagala mathata a magolo a mpefala le go feta. Go be go le bjalo ka ge eka bobe bo be bo tletše lefase ka moka gomme go se na yo a nago le taba le seo. Ke be ke ikwa ke feletšwe ke matla.
KAMOO BEIBELE E FETOTŠEGO BOPHELO BJA KA:
Ke ile ka thoma go nagana ka Modimo le Beibele, ka ge ke be ke nyamišitšwe ke go palelwa ga ka. Ke be nkile ka ithuta Beibele le Dihlatse tša Jehofa. Le ge ke be ke rata gore Dihlatse di be di le botho e bile di nkgahlegela, ke be ke se ka tšwa ke nyaka go fetoša bophelo bja ka. Ga bjale, dilo di be di fetogile.
Ke ile ka tšea Beibele ya ka gomme ka thoma go e bala. E ile ya nkhomotša kudu. Ke ile ka lemoga ditemana tše dintši tša Beibele tšeo di re rutago gore re sware diphoofolo ka botho. Ka mohlala, Diema 12:10 e re “batho ba lokilego ba hlokomela diphoofolo tša bona.” (Good News Translation) Ke ile ka ithuta le gore Modimo ga se yena a bakago mathata a lefase. Go e na le moo, mathata a rena a mpefetše ka ge batho ba bantši ba sa latele tlhahlo ya gagwe. Ke ile ka kgongwa kudu ke go ithuta ka lerato la Jehofa le go se fele pelo ga gagwe.—Psalme 103:8-14.
Nakong yona yeo, ke ile ka hwetša setlankana sa mabapi le puku ya Ke Eng Seo ge e le Gabotse Beibele e se Rutago? gomme ka se romela. Go se go ye kae, banyalani bao e lego Dihlatse ba ile ba kokota mojakong wa ka gomme ba ithaopela go ithuta Beibele le nna, gomme ka dumela. Le gona ke ile ka thoma go ya dibokeng tša Bokriste Holong ya Mmušo. Mafelelong, ke ile ka thoma go rata seo ke bego ke ithuta sona ka Beibeleng.
Ka thušo ya Beibele, ke ile ka kgona go dira diphetogo tše dintši. Ke tlogetše go kgoga le go nwa kudu. Ke fetošitše ponagalo ya ka le tsela ya ka ya go bolela. Le gona ke ile ka fetoša pono ya ka ka babuši ba lefase. (Baroma 13:1) Ke ile ka ba ka tlogela le go phela ka tsela e gobogilego, e lego karolo yeo ke bego ke tloga ke se na boitshwaro go yona.
Seo se ilego sa nthatafalela kudu e bile go ba le pono e swanetšego ka mekgatlo ya tša leago. Seo ga se sa direga ka bošego bjo tee. Mathomong, ke be ke ikwa eka ke a rabela ge ke tlogela mekgatlo yeo. Lega go le bjalo, mafelelong ke ile ka lemoga gore Mmušo wa Modimo ke wona kholofelo e nnoši ya kgonthe bakeng sa lefase. Ke ile ka dira phetho ya go diriša matla a ka ka moka go thekgeng Mmušo woo le go thuša ba bangwe go ithuta ka wona.—Mateo 6:33.
KAMOO KE ILEGO KA HOLEGA KA GONA:
Ka ge ke be ke le motho yo a fišegelago tša leago, ke be ke arola batho ka dihlopha tše pedi—e ka ba ba lokilego goba ba babe—le gona ke be ke ikemišeditše go lwa le bao ke ba tšeago e le ba babe. Ka thušo ya Beibele, ga ke sa hloile batho ba bangwe. Go e na le moo, ke leka go hlagolela lerato la Bokriste go batho ka moka. (Mateo 5:44) Tsela e nngwe ya go bontšha lerato le ke ka go abelana ditaba tše dibotse tša Mmušo wa Modimo le ba bangwe. Ke thabela go bona kamoo modiro wo o mobotse o tlišago khutšo le lethabo le go nea batho kholofelo ya kgonthe.
Ke hweditše khutšo ya monagano ka go tlogelela dilo diatleng tša Jehofa. Ka ge e le Mmopi, ke kgodišegile gore a ka se dumelele go tlaišwa ga sa ruri ga diphoofolo le batho goba a dumelela lefase le lebotse le senywa. Go fapana le seo, ka Mmušo wa gagwe, kgauswinyane o tla lokiša tshenyo ka moka yeo e dirilwego. (Jesaya 11:1-9) Ga ke thabišwe feela ke go tseba ditherešo tše eupša ke thabišwa le ke go thuša ba bangwe gore ba dumele go tšona. Ga ke sa ikwa eka ke swanetše go fetoša lefase.


text:
Dipotšišo tša Beibele di a Arabja
O ka ba bjang motswadi yo botse?
Ngwana o gola gabotse legaeng leo go lona batswadi ba ratanago le go hlomphana. (Bakolose 3:14, 19) Batswadi ba babotse ba rata bana ba bona le go ba reta, go swana le ge Jehofa Modimo a ile a reta Morwa wa gagwe.—Bala Mateo 3:17.
Tatago rena wa legodimong o theetša bahlanka ba gagwe le go šetša maikwelo a bona. Ke mo gobotse gore batswadi ba ithute mohlaleng wa gagwe gomme ba theetše seo bana ba bona ba se bolelago. (Jakobo 1:19) Ba swanetše go šetša maikwelo a bana ba bona go akaretša le diphošo tša bona.—Bala Numeri 11:11, 15.
O ka godiša bjang bana gore ba be le maikarabelo?
Ka ge o le motswadi, o na le matla a go bea melao. (Baefeso 6:1) Ithute mohlaleng wa Modimo, yoo a bontšhago gore o rata bana ba gagwe ka go ba hlalosetša gabotse melao ya gagwe le ditlamorago tša go se e latele. (Genesi 3:3) Go e na le go gapeletša batho go e latela, o ba ruta kamoo ba ka holwago ke go dira seo se nepagetšego.—Bala Jesaya 48:18, 19.
Ipeele pakane ya go thuša bana ba gago gore ba rate Modimo. Ge o ka dira seo, ba tla dira dilo ka bohlale le ge o se gona. Go fo swana le ge Modimo a re ruta ka mohlala, le wena o swanetše go ruta bana ba gago gore ba rate Modimo ka go ba beela mohlala.—Bala Doiteronomio 6:5-7; Baefeso 4:32; 5:1.
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
Kamoo Bana ba Fetošago Lenyalo
Na go ba le ngwana go ka matlafatša tswalano ya lena?


text:
Molwa le Kriste ke Mang?
Karabo ya Beibele
Molwa le Kriste ga e fo ba motho o tee goba mokgatlo o itšego, ka ge Beibele e re go na le “balwa-le-Kriste ba bantši.” (1 Johane 2:18) Ka gona polelwana “Molwa le Kriste,” yeo e tšwago lentšung la Segerika leo le bolelago “go ba kgahlanong le Kriste” e bolela ka motho yo mongwe le yo mongwe yoo a dirago dilo tše:
Motho yo a sa dumelego gore Jesu ke Kriste (Mesia) goba yo a ganago gore ke Morwa wa Modimo.—1 Johane 2:22.
Motho yo a lwago le Kriste, Motlotšwa wa Modimo.—Psalme 2:1, 2; Luka 11:23.
Motho yo a itirago Kriste.—Mateo 24:24.
Motho yo a tlaišago balatedi ba Kriste, ka ge Jesu a lebelela se se dirwago go bona e le seo se dirwago yena.—Ditiro 9:5.
Motho yoo a ipitšago Mokriste mola a sa dutše a dira dilo tša go hloka molao goba bofora.—Mateo 7:22, 23; 2 Bakorinthe 11:13.
Ntle le go bolela feela ka batho bao ba dirago dilo tše e le balwa le Kriste, Beibele e ba bitša gape e le sehlopha gore ke “molwa le Kriste.” (2 Johane 7) Molwa le Kriste o ile a tšwelela la mathomo mehleng ya baapostola go ba go fihla ga bjale. Boporofeta bja Beibele bo boletše ka go tšwelela ga molwa le Kriste.—1 Johane 4:3.
Kamoo re ka tsebago balwa le Kriste
Ba bolela dikgopolo tša maaka ka Jesu. (Mateo 24:9, 11) Ka mohlala, bao ba rutago thuto ya Borarobotee goba bao ba rutago gore Jesu ke Modimo Ramatla ohle, ge e le gabotse ga ba dumelelane le seo Jesu a se rutilego ge a re: “Tate o mpheta ka bogolo.”—Johane 14:28.
Balwa le Kriste ba gana seo Jesu a se boletšego mabapi le kamoo Mmušo wa Modimo o šomago ka gona. Ka mohlala, baetapele ba bangwe ba bodumedi ba bolela gore Kriste o diriša mebušo ya batho. Lega go le bjalo, se se thulana le seo Jesu a se boletšego ge a re: “Mmušo wa ka ga se karolo ya lefase le.”—Johane 18:36
Ba bolela gore Jesu ke Morena wa bona, eupša ga ba latele ditaelo tša gagwe tšeo di akaretšago go bolela ditaba tše dibotse tša Mmušo.—Mateo 28:19, 20; Luka 6:46; Ditiro 10:42.
Ithute ka mo go oketšegilego
Palo 666 e Bolela Eng?
Beibele e utolla seo se bolelwago ke palo 666 le leswao la sebata.
Maaka ao a Dirilego Gore Modimo a se Tsebje
Boraro Botee ke lepheko la go šitiša motho gore a tsebe Modimo le go mo rata e le ka kgonthe. Na ruri o ka rata motho yoo go sa kgonegego gore o mo tsebe goba o mo kwešiše?


text:
Segopotšo sa Lehu la Jesu
Re go laletša ka borutho gore o tlo gopola le rena lehu la Jesu. Hwetša lefelo la seboka leo le lego kgauswi le ga geno.
Ithute ka mo go oketšegilego
Sehlabelo sa Jesu ke “Topollo Bakeng sa ba Bantši” Bjang?
Topollo e re phološa bjang sebeng?
Topollo—Mpho e Kgolo Kudu ya Modimo
Topollo ke eng? E bolela’ng go wena?
Go Reng Dihlatse tša Jehofa di Swara Selalelo sa Morena go Fapana le Dikereke tše Dingwe?
E bile se bitšwa gape gore ke Selalelo sa Mafelelo goba Segopotšo sa Lehu la Kriste, ye ke tiragalo e kgethwa ya Dihlatse tša Jehofa. Hlokomela seo Beibele e se bolelago ka tiragalo ye.


text:
TABA YA LETLAKALA LA KA NTLE
Na Boipelaetšo ke Tharollo?
Dihlatse tša Jehofa, e lego bagatiši ba makasine wo, ga di tšee lehlakore dipolitiking. (Johane 17:16; 18:36) Ka baka leo, le ge sehlogo se se latelago se bega mehlala e lebanyago ya dintwa tša selegae, ga se thekge taba ya gore setšhaba se sengwe se phala se sengwe goba go tšea lehlakore tabeng le ge e le efe ya tša dipolitiki.
KA December 17, 2010, Mohamed Bouazizi o ile a se sa kgotlelela. E be e le morekiši wa setarateng wa nywaga e 26 wa kua Tunisia, yo a bego a ferekantšwe ke go se kgone go hwetša mošomo o kaone. Gape o be a tseba gore bahlankedi ba nago le bomenetša ba nyaka letsogo-le-kobong. Mesong yona yeo, balekodi ba ile ba amoga Mohamed dipiere, dipanana le diapola tšeo a bego a di rekiša. O ile a gana ge ba be ba mo tšeela dikala tša gagwe; gomme dihlatse tšeo di bonego seo di bolela gore lephodisa la mosadi le ile la mo phasola.
A tlontlolotšwe e bile a galefile, Mohamed o ile a iša sello ofising ya mmušo ya kgauswi eupša gwa se be le yo a mo fago tsebe. Go begwa gore a eme ka pele ga moago woo, o ile a goeletša ka gore: “Le nagana gore ke fepe lapa la ka ka eng?” Ka morago ga go itšhela ka seela seo se swarago mollo, o ile a kgwarinya mankgwari. O ile a bolawa ke dintho tša gagwe tša mollo ka morago ga lebaka la ka tlase ga dibeke tše tharo.
Tiro ya Mohamed Bouazizi ya go tlalelwa e ile ya kgoma batho ba Tunisia le ba ka ntle ga yona. Ba bantši ba tšea ditiro tša gagwe e le tšona di bakilego mpherefere woo o ilego wa menola mmušo wa naga yeo, gomme go se go ye kae ke ge ditiro tša boipelaetšo di nabela dinageng tše dingwe tša Maarabia. Palamente ya Yuropa e ile a ya nea Bouazizi le ba bangwe ba bane Sefoka sa Shakharov Bakeng sa Tokologo ya go Nagana sa 2011, gomme The Times ya London e ile ya mmitša motho wa yona wa ngwaga wa 2011.
Bjalo ka ge mohlala woo o bontšha, boipelaetšo e ka ba tutuetšo e matla. Eupša ke’ng seo morago bjale se bakago ditiro tše dintši kudu tša boipelaetšo? Le gona, na go na le ditsela tše dingwe tšeo di ka dirišwago?
Ke ka Baka la Eng go na le Ditiro tše Dintši Kudu tša Boipelaetšo?
Ditiro tše dintši tša boipelaetšo di bakwa ke dilo tše di latelago:
Go se kgotsofatšwe ke ditshepedišo tša tša leago. Ge batho ba dumela gore mmušo wa bona le tshepedišo ya tša boiphedišo di kgotsofatša dinyakwa tša bona, ga ba ke ba nyaka go ipelaetša—batho ba diriša thulaganyo yeo e lego gona go tšweletša mathata a bona. Ka lehlakoreng le lengwe, ge batho ba nagana gore ditshepedišo tše di na le bomenetša e bile ga di na toka gomme di kgotsofatša batho ba sego kae, maemo ao a dira gore go be le ntwa ya selegae.
Sebaki. Gantši tiragalo e itšego e dira gore batho ba tšee kgato, ba tlogele go ineela gomme ba dire se sengwe. Ka mohlala, taba ya Mohamed Bouazizi e ile ya baka ditiro tše dintši kudu tša boipelaetšo kua Tunisia. Kua India, go ngala dijo ga mohlolampherefere Anna Hazare kgahlanong le bomenetša, go ile gwa dira gore bathekgi ba gagwe ba ipelaetše metseng gotee le ditoropong tše 450.
Bjalo ka ge Beibele e boletše kgale, re phela “lefaseng leo go lona batho ba bangwe ba nago le matla gomme ba bangwe ba tlaišega ka tlase ga bona.” (Mmoledi 8:
Ditiro tša boipelaetšo di fihleletše eng?
Baboleledi ba ntwa ya selegae ba ka bolela gore ditiro tša boipelaetšo di fihleletše dilo tše di latelago:
Di imolotše badiidi. Ge bahlankedi ba motse ba arabela go seo go thwego ke meferefere ya rente kua Chicago, Illinois, U.S.A., yeo e bilego gona nakong ya Tšhaparego e Kgolo ya bo-1930, ba ile ba emiša go rakwa ga batho ka dintlong gomme ba rulaganya gore bahlolampherefere ba bangwe ba hweletšwe mešomo. Ditiro tše swanago tša boipelaetšo kua New York City di ile tša dira gore malapa a 77 000 ao a bego a rakilwe ka dintlong a bušetšwe magaeng a ona.
Di lokišitše go hloka toka. Mafelelong, go thibelwa ga dipese tša motse ka bo-1955/1956 kua Montgomery, Alabama, U.S.A., go ile gwa dira gore melao ya go dula ga batho go ya ka merafo ka dipeseng e fetošwe.
Di fedišitše mediro ya go aga. Ka December 2011, batho ba dikete tše masome ba ile ba ipelaetša kgahlanong le go agwa ga seteišene sa go fehla mohlagase sa go kgohletšwa ka malahla kgauswi le Hong Kong ka baka la ge ba be ba tshwenyegile ka tšhilafalo, ka gona modiro woo o ile wa thibelwa.
Ke therešo gore ga se ka mehla baipelaetši ba hwetšago seo ba se nyakago. Ka mohlala, baetapele ba ka kgetha go otla batho ka baka la ditiro tša bona go e na le go ba nea seo ba se nyakago. Morago bjale, ge mopresidente wa naga e nngwe ya Bohlabela bja Magareng a be a bolela ka boipelaetšo bjo bongwe bja moo, o itše: “Re swanetše go bo gatela megato e šoro,” gomme batho ba dikete ba ile ba hwa mpherefereng woo.
Gaešita le ge bahlolampherefere ba fihlelela maikemišetšo a bona, gantši seo se feleletša ka mathata a mafsa. Ge monna yo a ilego a thuša go tloša mmuši wa naga e nngwe ya Afrika sedulong sa bogoši a be a botša makasine wa Time ka mmušo o mofsa, o itše: “E ile ya ba šebešebe yeo e ilego ya fetoga mpherefere ka ponyo ya leihlo.”
Na go na le tsela e kaone?
Batho ba bantši ba tumilego ba ile ba nagana gore go swanetše gore go ipelaetšwe kgahlanong le ditshepedišo tšeo di gatelelago. Ka mohlala, mohu Václav Havel, yo e kilego ya ba mopresidente wa Czech yo a feditšego nywaga e mentši kgolegong ka baka la ditiro tša gagwe tša go lwela ditshwanelo tša batho, o ngwadile ka 1985 gore: “Selo seo [moganetši] a ka se gafago ke bophelo bja gagwe—gomme o bo gafa ka baka la ge a se na tsela e fetago yeo ya go gatelela therešo yeo a e emelago.”
Mantšu a Havel a ile a bonagatša ditiro tša tlalelo tša Mohamed Bouazizi le ba bangwe. Nageng e nngwe ya Asia, morago bjale batho ba bantši ba ile ba itšhuma ka mollo e le ge ba ipelaetša kgahlanong le kgatelelo ya bodumedi le ya tša dipolitiki. Ge monna yo mongwe a hlalosa maikwelo ao a bakago ditiro tšeo tše di feteletšego, o boditše makasine wa Newsweek gore: “Ga re na dithunya. Ga re nyake go gobatša batho ba bangwe. Batho ba ka dira’ng se sengwe?”
Beibele e nea tharollo ditabeng tša go hloka toka, bomenetša le kgatelelo. E hlalosa mmušo woo Modimo a o hlomilego legodimong woo o tlago go tšeela legato ditshepedišo tše di paletšwego tša dipolitiki le tša boiphedišo tšeo di dirago gore batho ba ipelaetše. Boporofeta bjo bo bolelago ka Mmuši wa mmušo wo bo re: “O tla hlakodiša modiidi yo a llelago thušo, le mohlaki gotee le mang le mang yo a se nago mothuši. O tla lopolla moya wa bona kgatelelong le bošorong.”—Psalme 72:
Dihlatse tša Jehofa di dumela gore Mmušo wa Modimo ke wona kholofelo e nnoši ya kgonthe bakeng sa lefase le nago le khutšo. (Mateo 6:


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Russia
Administrative Center of JWs in Russia
Ul. Srednyaya 6
Solnechnoye, Kurortnyi Rayon
197739 ST. PETERSBURG
RUSSIA
+7 812-702-26-90
+7 812-432-95-50
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 10:30 a.m. le go thoma ka 1:00 p.m. go ya go 3:00 p.m.
Go bona meago go tšea iri e tee le seripa
Mešomo yeo e dirwago
Go okamelwa go fetolelwa ga dikgatišo tše di theilwego Beibeleng ka maleme a 33, go akaretša le Polelo ya Diatla ya Russia. Go hlokomelwa modiro wa Dihlatse tša Jehofa diphuthegong tše e ka bago tše 2 500.


text:
SIERRA LEONE LE GUINEA
Ba be ba Mmitša “Bible” Brown
William R. Brown
O BELEGWE KA 1879
O KOLOBEDITŠWE KA 1908
PEGO YA BOPHELO BJA GAGWE O ile a thoma modiro wa boboledi kua Afrika Bodikela.
GE William a be a šoma Panama Canal ka 1907, o ile a wela polelo seterateng yeo e bego e newa ke Isaiah Richards, e lego Morutwana wa Beibele, ka ge Dihlatse tša Jehofa di be di bitšwa bjalo ka nako yeo. Richards o be a theile polelo ya gagwe go “Chart of the Ages,” e lego seswantšho seo se bego se dirišwa go hlalosa merero ya Modimo. William o ile a amogela therešo kapejana gomme a boela Jamaica gore a yo e botša mmagwe le kgaetšedi ya gagwe. Ge nako e dutše e eya, le bona e ile ya ba Barutwana ba Beibele.
Ngwanabo rena Brown o ile a hlankela lebaka le itšego kua Panama City, Panama. Ge a le moo o ile a kopana le Evander J. Coward, e lego moemedi wa mosepedi wa Barutwana ba Beibele yo a bego a etetše Panama a le leetong la go nea dipolelo. Coward e be e le seboledi se matla le sa go tseba polelo, ka gona mašaba a be a bokana go tlo mo theetša. Ge a be a bona gore William o fišegela therešo, o ile a mo kgopela gore a sepele le yena leetong la boboledi kua Trinidad.
Nywageng e ka bago e lesome e latetšego, William o ile a sepela go phatša West Indies, a bula madibogo le go matlafatša dihlopha tše dinyenyane. Ka 1920, o ile a nyala kgaetšedi yo a botegago wa Mokriste e lego Antonia. Matšatši a mabedi ka morago ga lenyalo la bona, William le Antonia ba ile ba sepela ka sekepe ba ya sehlakahlakeng se senyenyane sa Montserrat Dihlakahlakeng tša Leeward, ba swere “Photo-Drama of Creation,” e lego filimi ya dikarolo tše nne yeo e theilwego Beibeleng le diselaete. Le gona ba ile ba dira boboledi dihlakahlakeng tša Barbados, Dominica le Grenada. Ba thabetše matšatši a ka morago ga lenyalo ba le tirelong ya Jehofa.
Nywaga e mebedi ka morago, William o ile a ngwalela Joseph F. Rutherford, yoo a bego a okamela modiro wa batho ba Jehofa ka nako yeo, a re: “Ka thušo ya Jehofa ke kgonne go nea bohlatse dihlakahlakeng tše dintši tša Caribbean gomme ke dirile barutiwa go tše dintši tša tšona. Na ke boele go tšona gape?” Ka morago ga matšatši a sego kae, Ngwanabo rena Rutherford o ile a araba a re: “Fetela Sierra Leone, kua Afrika Bodikela, wena le mosadi wa gago le ngwana wa lena.”
Nywageng e 27 yeo Ngwanabo rena Brown a hlanketšego Afrika Bodikela le lapa la gagwe, o be a sa nyake go šoma ka ofising. O be a rata go hlwa tšhemong. Ka baka la ge a be a gatelela bohlokwa bja Beibele, batho ba ile ba thoma go mmitša “Bible” Brown.
Ka 1950, ge a be a na le nywaga e 71, William Brown le mosadi wa gagwe ba ile ba boela Jamaica go yo bula madibogo moo. William e bile mmulamadibogo go fihlela a fetša bophelo bja gagwe bja mo lefaseng ka 1967. Ruri o be a rata bobulamadibogo! O be a nagana gore ke e nngwe ya ditokelo tše kgolo kudu tšeo motho a ka bago le tšona.


text:
BEIBELE E FETOŠA MAPHELO
Ke be ke Dula ke Galefile e Bile ke le yo Šoro
NGWAGA WA MATSWALO: 1974
NAGA: MEXICO
BOPHELO BJA PELE E EBA MOKRISTE: E BE ELE MOFSA YO ŠORO GAPE ELE NTWADUMELA
BOPHELO BJA KA BJA NAKONG E FETILEGO:
Ke belegetšwe Ciudad Mante, e lego karolo e botse ya naga ya Tamaulipas, Mexico. Ka kakaretšo, badudi ba toropo yeo ke ba botho e bile ba rata go nea. Sa go nyamiša ke gore, lefelo e be e le le kotsi kudu ka ge go be go tletše dihlopha tša bosenyi.
Ke be ke le ngwana wa bobedi go bašemane ba bane. Batswadi ba ka ba ile ba ntumelela gore ke kolobetšwe ka Kerekeng ya Katholika gomme ka morago ka ba setho sa khwaere ya kereke. Ke be ke nyaka go thabiša Modimo ka lebaka la gore ke be ke tšhaba go ahlolwa le go fišwa ka mo go sa felego mollong wa dihele.
Ge ke be ke na le mengwaga e mehlano, tate o ile a tloga gae. Seo se ile sa nnyamiša gomme ka hloka kholofelo. Ke be ke sa kwešiše gore ke ka baka la’ng a re lahlile mola re be re mo rata kudu. Mma o be a swanelwa ke go šoma diiri tše dintši e le gore a kgone go re hlokomela.
Ke ile ka dira boemo bjoo sehlare sa ntšhirela ka se ye sekolong eupša ka gwerana le bana bao ba mphetago. Ba ile ba nthuta go rogana, go kgoga, go utswa le go lwa ka difeisi. Ka ge ke be ke rata go laola ba bangwe, ke ile ka ithuta ntwa ya matswele, go lwa ka go kateletšana fase (wrestling), karate, le go kgona go diriša dibetša. Ke ile ka fetoga mofsa yo šoro. Gantši ke be ke elwa ka dithunya gomme ka makga a mantši ke be ke feleletša ke le ka gare ga bodiba bja madi gomme ke tlogetšwe go naganwa gore ke hlokofetše. Ruri mma o be a nyamišwa ke go phela a nkhwetša ke rapaletše fase gomme a swanelwa ke go ntopa le go nkitimišetša sepetlele!
Ge ke be ke na le mengwaga e 16, mogwera wa ka wa go tloga bjaneng yo a bitšwago Jorge o ile a re etela. O ile a re botša gore ke yena Hlatse ya Jehofa le gore o be a nyaka go re botša molaetša o bohlokwa. O ile a thoma go re hlalosetša ka ditumelo tša gagwe a diriša Beibele. E be e le la mathomo ke e bala le gona ke be ke thabetše go tseba ka leina la Modimo le merero ya gagwe. Jorge o ile a ithaopela go ithuta Beibele le rena. Re ile ra dumela.
KAMOO BEIBELE E FETOTŠEGO BOPHELO BJA KA:
Ke ile ka imologa kudu ge ke be ke ithuta gore thuto ya mollo wa dihele ga e tšwe ka Beibeleng. (Psalme 146:4; Mmoledi 9:5) Ka morago ga gore ke ithute seo, ke ile ka se sa boifa Modimo o šoro. Go e na le moo, ke ile ka thoma go mmona e le Tate yo lerato yo a nyakelago bana ba gagwe se se kaone.
Ge ke dutše ke dira tšwelopele thutong ya ka ya Beibele, ke ile ka bona go swanetše gore ke fetoše bophelo bja ka. Ke ile ka swanelwa ke go ba le boikokobetšo le go kgaotša bošoro. Ke thušitšwe ke keletšo yeo e hwetšwago go 1 Bakorinthe 15:33. E re: “Ditlwaelano tše mpe di senya mekgwa e holago.” Ke ile ka lemoga gore ge e ba ke nyaka go dira diphetogo, ke swanetše go kgaotša go gwerana le batho bao ba nago le khuetšo e mpe bophelong bja ka. Ka gona, ke ile ka tlogela bagwera ba babe gomme ka gwerana le ditho tša phuthego ya therešo ya Bokriste e lego batho bao ba sa rarollego diphapano ka go lwa eupša ba diriša melao ya motheo ya Beibele.
Karolo e nngwe ya Beibele yeo e nkgomilego kudu ke Baroma 12:17-19. E re: “Le se ke la bušetša bobe ka bobe go motho. . . . Ge e ba go kgonega, go fihla moo go ithekgilego ka lena, ebang le khutšo le batho bohle. . . . Le se ke la itefeletša, . . . gobane go ngwadilwe gwa thwe: ‘“Tefetšo ke ya ka; ke tla lefetša, go re’alo Jehofa.’” Ke ile ka amogela gore Jehofa o tla fediša go hloka toka ka tsela ya gagwe le ka nako ya gagwe. Ganyenyane-ganyenyane, ke ile ka tlogela go ba yo šoro.
Nka se tsoge ke lebetše seo se ilego sa direga mantšiboa a mangwe ge ke be ke boela gae. Bafsa ba sehlopha se sengwe sa disenyi ba ile ba ntlhasela ke moka moetapele wa sona a mpetha mokokotlo ke moka a goeletša ka gore, “Itwele!” Ka yona nako yeo, ke ile ka rapela thapelo e kopana ka kgopela Jehofa gore a nthuše go kgotlelela tlaišo. Le ge ke ile ka ikwa ke na le kganyogo e matla ya go itefeletša, ke ile ka kgona go fo itshepelela. Letšatšing le le latelago ke ile ka kopana le moetapele yoo wa sehlopha a nnoši. Ke ile ka befelwa gomme ka nyaka go itefeletša, eupša ka rapela Jehofa gape ka setu, ka mo kgopela gore a nthuše gore ke kgone go itshwara. Ke ile ka makatšwa ke gore mofsa yoo o ile a tla go nna ka go ntebanya gomme a re: “Ke kgopela o ntebalele ka seo se diregilego maabane bošego. Therešo ke gore, ke nyaka go swana le wena. Ke nyaka go ithuta Beibele.” Ruri ke ile ka leboga gore ke ile ka kgona go laola kgalefo ya ka! Ke moka ke ile ka thoma go ithuta Beibele le yena.
Sa go nyamiša ke gore lapa lešo ga se la ka la tšwela pele ka thuto ya Beibele ka nako yeo. Lega go le bjalo, ke ile ka phetha ka gore ke tšwele pele ke ithuta gomme ke se ke ka dumelela motho le ge e le ofe goba selo le ge e le sefe se nkgogela morago. Ke be ke tseba gore go kopanela ka mehla le batho ba Modimo go tla nthuša go fola dikgobalo tša maikwelong le go nnea lapa leo ke le hlokago. Ke ile ka dira tšwelopele gomme ka 1991, ka kolobetšwa go ba Hlatse ya Jehofa.
KAMOO KE ILEGO KA HOLEGA KA GONA:
Ke be ke dula ke galefile, ke laola bangwe e bile ke le šoro. Eupša Lentšu la Modimo le fetotše bophelo bja ka ka mo go feletšego. Ga bjale ke boledišana le batho ka moka bao ba theetšago ka molaetša wa khutšo wa Beibele. Mengwageng e fetilego e 23, ke bile le tokelo ya go hlankela ke le mmoledi wa ditaba tše dibotse wa nako e tletšego.
Ke ile ka šoma ke le moithaopi wa nakwana ofising ya lekala ya Dihlatse tša Jehofa kua Mexico. Ge ke le moo, ke ile ka kopana le Claudia e lego kgarebe ya Mokriste e mafolofolo gomme ra nyalana ka 1999. Ruri ke leboga Jehofa gakaakang ge a ntšhegofaditše ka mothuši yo yo a botegago!
Re hlanketše mmogo phuthegong ya Polelo ya Diatla ya Mexico gomme ra thuša batho ba difoa go ithuta ka Jehofa. Ka morago, re ile ra laletšwa go ya nageng ya Belize gomme ra ruta batho ba moo Beibele. Le ge re sa phele bophelo bja manobonobo lefelong le, re na le dilo ka moka tšeo re di hlokago gore re thabe. Ga re itshole le gatee.
Ge nako e dutše e eya, mma o ile a ithuta Beibele gape gomme a kolobetšwa. Ga bjale buti wa ka, mosadi wa gagwe le bana ba bona ke Dihlatse tša Jehofa. Ba bangwe ba bagwera baka bao ke ilego ka ithuta Beibele le bona ga bjale ba hlankela Jehofa.
Ka manyami, ba bangwe ba lapa lešo ba ile ba hlokofala ka baka la gore ga se ba fetoša maphelo a bona a šoro. Ga go pelaelo gore le nna nkabe ke feleleditše ke hlokofetše go swana le bona ge nkabe ke ile ka tšwela pele ka tsela yona yeo. Ke leboga Jehofa gore o nkgogetše go yena le go barapedi ba gagwe, bao ka botho le ka go se mphelele pelo ba ilego ba nthuta go diriša melao ya motheo ya Beibele bophelong bja ka.
Ithute ka mo go oketšegilego
Seo Beibele e se Bolelago ka Bošoro
Modimo o lebelela bjang bošoro? Na batho ba šoro ba ka fetoga?


text:
BABADI BA RENA BA A BOTŠIŠA . . .
Ditherešo tša Mabapi le Keresemose ke Dife?
Batho ba dimilione lefaseng ka bophara ba keteka Keresemose ka mabaka a fapafapanego. Ba bangwe ba thabela dihla tša menyanya le bagwera le ba lapa. Ba bangwe ba nagana ka Modimo goba go gafa nako ya bona bakeng sa go thuša badiidi goba bahloki. Ditiro tše ka botšona ga go pelaelo gore di bohlokwa. Lega go le bjalo, ditiro tše tše dibotse di kgokaganywa le dikarolo tše sa kgahlišego tša letšatši le la maikhutšo.
Ya pele, batho ba bantši bao ba le ketekago ba dumela gore Keresemose ke letšatši la go keteka matswalo a Jesu. Lega go le bjalo, boradihistori ba bantši ba dumelelana ka gore letšatši la matswalo a gagwe ga le tsebje. Puku ya The Christian Book of Why e bolela gore “Bakriste ba pele ba ile ba gana go bea letšatši le itšego la go swaya go tswalwa ga Jesu” ka gobane ba be ba nyaka “go kgaogana le mekgwa ka moka ya boheitene.” Se se kgahlišago ke gore Beibele ga e re nee sešupo sa gore Jesu le ka mohla o ile a keteka matswalo a gagwe goba a motho yo mongwe. Go fapana le seo, o ile a laela balatedi ba gagwe gore ba gopole lehu la gagwe.—Luka 22:19.
Ya bobedi, diithuti tše dintši di dumela gore metlwae e mentši ya Keresemose e theilwe mekgweng yeo e sego ya Bokriste le ya boheitene. Mekgwa ye e akaretša Santa Claus gotee le go dirišwa ga sehlašana sa bolepu le mohlare wa Keresemose, go fana dimpho, go tšhungwa ga dikerese le dikota tše dikoto tša go thoma mollo wa Keresemose, go lekeletša dikgare tša go kgabiša tšeo di dirilwego ka matšoba le matlakala le go opela dikoša tša bodumedi tša Keresemose. Puku ya The Externals of the Catholic Church ge e bolela mabapi le metlwae e mengwe e itše: “Ke ba bakae ba rena bao ba tsebago gore re ka ba re keteka metlwae ya boheitene ge re nea goba re amogela dimpho tša Keresemose le ge re lekeletša dikgare tša go dirwa ka matlakala a matala ka magaeng a rena le dikerekeng?”
“Ke ba bakae ba rena bao ba tsebago gore re ka ba re keteka metlwae ya boheitene ge re nea goba re amogela dimpho tša Keresemose le ge re lekeletša dikgare tša go dirwa ka matlakala a matala ka magaeng a rena le dikerekeng?”—The Externals of the Catholic Church
Lega go le bjalo, mo gongwe o ka ba o ipotšiša gore bothata ke’ng ka go latela metlwae ye yeo e bonagalago e se na molato. Tšea ntlha ye ya boraro e le karabo. Modimo ga a amogele go tswakwa ga metlwae ya boheitene le borapedi bja therešo. A diriša moporofeta wa Gagwe Amose, Jehofa Modimo o ile a botša barapedi ba Gagwe ba go se kwe ba Isiraeleng ya bogologolo, a re: “Menyanya ya lena ke e hloile e bile ke e ganne . . . Tlošang mašata a dikopelo tša lena go nna.”—Amose 5:21, 23.
Ke ka baka la’ng a boletše mantšu a matla gakaakaa? Ela hloko seo batho ba mmušo wa ka leboa wa Isiraele ya bogologolo ba bego ba se dira. Kgoši ya bona ya pele, e lego Jeroboama, o ile a bea dinamane tša gauta metseng ya Dani le Bethele gomme a kgothaletša batho gore ba rapele dinamane tše go e na le go rapela Jehofa Modimo ka nepo tempeleng ya Jerusalema. Kgoši ye gape e ile ya hloma menyanya le go kgetha baperisita ba go thuša batho go e keteka.—1 Dikgoši 12:26-33.
Seo Baisiraele bao ba bego ba se dira se be se bonagala se hola. Go ba gona, na ba be ba sa dire dilo tše ka moka e le ge ba re ba rapela Modimo le go mo kgahla? Mantšu a matla ao Modimo a a boletšego a diriša Amose le baporofeta ba bangwe a bontšha gabotse kamoo Modimo a ikwago ka gona mabapi le mekgwa e bjalo. Modimo o boletše a diriša moporofeta Maleaki, a re: “Ke nna Jehofa; ga se ka fetoga.” (Maleaki 3:6) Na seo ga se re botše kamoo Modimo a ikwago ka gona ka meletlo e mentši ya Keresemose lehono?
Ka morago ga go ahlaahla ditherešo tšeo di lego ka mo godimo, batho ba dimilione ba ile ba phetha ka go tlogela go keteka Keresemose. Legatong la yona, ba hwetša lethabo le kgotsofalo ya kgonthe ge ba fetša nako le bagwera ba bona le ba lapa gotee le go thuša badiidi le bahloki le ge e le neng ge ba nyaka go dira bjalo mo ngwageng.
Ithute ka mo go oketšegilego
Ke ka Baka La’ng Dihlatse tša Jehofa di sa Keteke Keresemose?
Batho ba bantši ba keteka Keresemose go sa šetšwe gore e theilwe kae. Ithute lebaka leo Dihlatse tša Jehofa di sa e ketekego.
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Venezuela
Av. Intercomunal La Victoria-El Consejo
Frente a La Mora II
LA VICTORIA 2121 ESTADO ARAGUA
VENEZUELA
+58 244-400-5000
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Polelo ya Diatla ya Venezuela. Kgwedi le kgwedi go romelwa ditone tše 27 tša dikgatišo tše di theilwego Beibeleng ka maleme a 29. Go okamelwa modiro wa Dihlatse tša Jehofa tša ka godimo ga tše 125 000 Venezuela.


text:
Beibele e Re’ng?
Diabolo ke mang goba ke eng?
NA O KA RE Diabolo ke . . .
Morongwa yo a sa bonagalego?
Bobe bjo bo lego ka pelong ya motho?
E fo ba nonwane?
SEO BEIBELE E SE BOLELAGO
Diabolo o ile a boledišana le Jesu a mo ‘leka.’ (Mateo 4:1-4) Ka gona, Diabolo ga e fo ba nonwane, e bile ga se bobe bjo bo lego ka pelong ya motho. Ke morongwa yo a sa bonagalego.
KE ENG SE SENGWE SEO RE KA ITHUTAGO SONA KA BEIBELENG?
Diabolo o thomile e le morongwa yo mokgethwa, eupša “ga se a ka a ema a tiile therešong.” (Johane 8:44) O ile a ba moaketši gomme a hlanogela Modimo.
Barongwa ba bangwe ba ile ba tlatša Sathane borabeleng bja gagwe.—Kutollo 12:9.
Diabolo o dira gore batho ba bantši ba se tsebe gore o gona.—2 Bakorinthe 4:4.
Na Diabolo a ka laola batho?
BATHO BA BANGWE BA BOLELA gore taba ya gore Diabolo o laola batho ke maaka, mola ba bangwe ba boifa go tsenwa ke meoya e mebe. Wena o nagana’ng?
SEO BEIBELE E SE BOLELAGO
“Lefase ka moka le rapaletše matleng a yo kgopo.” (1 Johane 5:19) Diabolo o laola batho, eupša ga a laole batho ka moka.
KE ENG SE SENGWE SEO RE KA ITHUTAGO SONA KA BEIBELENG?
Diabolo o diriša maaka gore a laole batho ba bantši.—2 Bakorinthe 11:14.
Ka dinako tše dingwe, meoya e mebe e kgona go laola batho.—Mateo 12:22.
O ka kgona go ‘ganetša Diabolo’ o thušwa ke Modimo.—Jakobo 4:7.
Ithute ka mo go oketšegilego
Na Batemona ba Gona e le ka Kgonthe?
Batemona ke’ng? Ba tšwa kae?
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?


text:
Karolo 24
Paulo o Ngwalela Diphuthego
Mangwalo a Paulo a matlafatša phuthego ya Bokriste
PHUTHEGO ya Bokriste yeo e sa tšwago go thewa e be e tla ba le karolo ya bohlokwa go phethagatšweng ga merero ya Jehofa. Eupša Bakriste ba lekgolong la pele la nywaga ba ile ba hlaselwa kapejana. Na ba tla dula ba botegela Modimo ge ba lebeletšane le tlaišo ka ntle ga phuthego le ge ba lebeletšane le dikotsi tše utegilego ka gare ga phuthego? Mangwalo a 21 a Bakriste a Segerika a na le dikeletšo tšeo di bego di nyakega gotee le kgothatšo.
Mangwalo a 14—go tloga go Baroma go ya go Baheberu—a ngwadilwe ke moapostola Paulo. Mangwalo a reeletšwe ka bao a bego a lebišitšwe go bona—go sa šetšwe gore ke motho o tee goba ditho tša phuthego e itšego. Ela hloko dihlogo tše dingwe tšeo Paulo a ilego a bolela ka tšona ka mangwalong ao.
Keletšo mabapi le boitshwaro. Bao ba dirago bohlotlolo, bootswa le dibe tše dingwe tše dikgolo kudu “ba ka se je bohwa bja Mmušo wa Modimo.” (Bagalatia 5:19-21; 1 Bakorinthe 6:9-11) Barapedi ba Modimo ba swanetše go ba le botee go sa šetšwe setšhaba seo ba tšwago go sona. (Baroma 2:11; Baefeso 4:1-6) Ba swanetše go thabela go ithapela go thuša badumedi-gotee bao ba hlokago thušo. (2 Bakorinthe 9:7) Paulo o re re “se kgaotše go rapela.” Ka kgonthe, barapedi ba kgothaletšwa go tšhollela dipelo tša bona go Jehofa ka thapelo. (1 Bathesalonika 5:17; 2 Bathesalonika 3:1; Bafilipi 4:6, 7) E le gore Modimo a kwe dithapelo, di swanetše go dirwa ka tumelo.—Baheberu 11:6.
Ke’ng seo se tlago go thuša malapa go atlega? Banna ba swanetše go rata basadi ba bona bjalo ka mebele ya bona. Basadi ba swanetše go hlompha banna ba bona ka mo go tseneletšego. Bana ba swanetše go kwa batswadi ba bona ka gobane se ke seo se kgahlago Modimo. Batswadi ba swanetše go hlahla le go tlwaetša bana ba bona ka lerato, ba diriša melao ya motheo ya Modimo.—Baefeso 5:22–6:4; Bakolose 3:18-21.
Go kwešiša morero wa Modimo. Dibopego tše dintši tša Molao wa Moše di be di šoma bakeng sa go šireletša le go hlahla Baisiraele go fihla ge Kriste a e-tla. (Bagalatia 3:24) Lega go le bjalo, Bakriste ga se ba swanela go latela Molao woo e le gore ba rapele Modimo. Ge a ngwalela Baheberu—Bakriste ba setlogo sa Sejuda—Paulo o ile a ba thuša go kwešiša seo se bolelwago ke Molao le kamoo morero wa Modimo o phethagatšwago ka gona go Kriste. Paulo o hlalositše gore dibopego tše dingwe tša Molao di be di e-na le mohola wa boporofeta. Ka mohlala, dihlabelo tša diphoofolo di be di swantšhetša lehu la Jesu la sehlabelo, leo le bego le ka dira gore batho ba lebalelwe dibe e le ka kgonthe. (Baheberu 10:1-4) Ka lehu la Jesu, Modimo o ile a phumola kgwerano yeo ya Molao ka gobane e be e se sa nyakega.—Bakolose 2:13-17; Baheberu 8:13.
Tlhahlo ya go rulaganya phuthego gabotse. Banna bao ba nyakago go rwala boikarabelo ka phuthegong ba swanetše go ba le ditekanyetšo tše di phagamego tša boitshwaro gomme ba be fihlelele dinyakwa tša Mangwalo. (1 Timotheo 3:1-10, 12, 13; Tito 1:5-9) Barapedi ba Jehofa Modimo ba swanetše go bokana le badumedi-gotee ka mehla e le gore ba kgothatšane. (Baheberu 10:24, 25) Diboka tša borapedi di swanetše go aga le go ruta.—1 Bakorinthe 14:26, 31.
Nakong ya ge a ngwala lengwalo la gagwe la bobedi leo le yago go Timotheo, moapostola Paulo o be a le Roma, a golegilwe gomme a letetše kahlolo. Ke ba sego kae feela bao ilego ba beta pelo gomme ba mo etela. Paulo o be a tseba gore o šaletšwe ke nako e nyenyane. O itše: “Ke lwele ntwa e botse, ke kitimile lebelo go fihla mafelelong, ke bolokile tumelo.” (2 Timotheo 4:7) Mohlomongwe Paulo o ile a bolaelwa tumelo ya gagwe nakwana ka morago ga moo. Lega go le bjalo, mangwalo a moapostola yo a hlahla barapedi ba Modimo ba therešo go fihla le lehono.


text:
Apartheid
Apartheid Mokgwa wa kgethologanyo wo o šomišitšwe mo Afrika Borwa ka mengwaga ye mentši ka melao.
Mantšu a a latelago a tšwa pukung ya sekolo ya Ditiragalo (Histori) ya kereite ya 8 ya 1970. A bontšha gore batho ba baso ba be ba swanetše go phela bjang mo nageng ya bona ka nako ya kgethologanyo
H98 thuto ya 164[lokiša | edit source]
Melao ya taolo ya ditikologo tša ditoropong[lokiša | edit source]
Re šetse re badile gore ke fela palo yeo e nyakegago ya Babaso yeo e dumelelwago kua ditikologong tša ditoropong. Ke ka lebaka leo dikgato tša taolo di tšewago kua ditikologong tša ditoropong. Tše bohlokwa tša tšeo ke tše di latelago;
(1) Badiredi ba Babaso ga se ba swanela go tšewa go mmasepala wa tikologong ya toropong go išwa tikologong ya ditoropokgolo ka ntle ga tumelelo.
(2) Kua tikologong ya ditoropokgolo ga go yoo a swanetšego go swara Mothomoso yoo a sa šomego go yena mo mobung wa gagwe goba mo setsheng sa gagwe. Ba swanetše go dula moo ba abetšwego gona.
(3) Mosadi wa Mothomoso a ka tsena fela mo tikologong ya toropokgolo fela ge a na le tumelelo ya Komosasa goba ya Maseterata wa setereke seo a dulago go sona, gammogo le bohlatse bja mmasepala wa motse woo a tsenago go wona.
(4) Monna wa Mothomoso a ka dula tikologong ya toropo fela ge a na le tumelelo (e ka ba ya go šoma goba go etela gona) goba ge a belegetšwe moo, goba a šomile moo go ya ka molao mengwaga ye lesome, goba mošemane yoo tatagwe a šetšego a humane tumelelo ya go dula fao.
(5) Ditumelelo tša go dula tikologong ya toropo tša Mothomoso yo a tšwago ditšhabeng, di loketše fela nako yeo a lego mošomong wa mong wa gagwe ka yona.
(6) Badiredi bohle ba swanetše go ngwadišwa lekaleng la mmasepala la bongwadišo. Mothapi le yena o swanetše go tsebiša lekala leo ge modiro wa modiredi wa gagwe o fedišwa.
(7) Babaso bao ba tšwago mafelong a ka ntle ga Repabliki le Afrika BorwaBodikela ga se ba swanela go dula goba go šoma ditoropong ka ntle ga tumelelo. Tumelelo ye bjalo e fiwa fela ka tlase ga mabaka ao e sego a ka mehla. Batho bao ba thwalwa fela ke meepo.
(8) Bathobaso bao ba tsenego ditoropong ka ntle ga tumelelo ba ka tlošwa.
Melao ye e thuša kudu gore Bathobaso bao ba šomago ditoropong, e be bona fela bao ba dulago moo. Meloko le bagwera ba bona ba ka no ya go ba etela. Fela ge ketelo ya gona e ka feta diiri tše masomešupapedi, gona moeti o swanetše go hwetša tumelelo ya komosasa wa setereke sa gabo, gammogo le ya Lekala la Boingwadišo la toropo yeo a yago go etela go yona.
Melao ye e nyakega ka tlase ga mabaka ao a fapanego. Bathobaso bao ba dulago ka ntle ga Repabliki, go fa mohlala, ba gogwa ke dikholofelo tša moputso wo mokaone, mešomo ye mebotse le bophelo bja seemo sa godimo. Ge ba ka tlogelwa go tsena ka go rata, gona ba tlo tšeela Bathobaso ba rena mediro. Bathobaso ba ditoropong le bona ba swanetše go šireletšwa, ka gobane ba phela fela ka seo ba se golago. Phalalelo ya Bathobaso ba ditšhabeng kua toropong e ka dira gore ba amoge ba toropong meputso le dibaka tša mošomo di ka fokotšega. Phalalelo yeo e sa laolwego e ka hlola mathata a tlhokagalo ya dintlo tša bodulo, bolofa, boitshwarompe le bosenyi.
Ditšhupetšo[lokiša | edit source]
Thutaleago: Lefase Maabane Le Lehono; Makwela A.O., Van Zyl M.C., Verster T.L.;(1970)


text:
BOPHELO BJA BOKRISTE
Bafsa
—Le se ke la Dikadika go Tsena ka “Mojako o Mogolo”
Go ka ba bonolo go nagana gore re tla dula re le bafsa, le gore re ka se tsoge ra lebeletšana le “matšatši a mabe” ao a tlišwago ke go tšofala lefaseng le la Sathane. (Mmo 12:1) Ge e ba o le mofsa, na o ka nagana gore o sa na le nako e ntši ya go phegelela dipakane tša moya tše bjalo ka go tsenela tirelo ya nako e tletšego?
“Ditiragalo tšeo di sa letelwago di [re] wela” ka moka, go akaretša le bao e sa lego ba bafsa. (Mmo 9:11) ‘Ga o tsebe gore bophelo bja gago bo tla ba bjang gosasa.’ (Jak 4:14) Ka gona, o se ke wa dikadika go hlankela Jehofa. Tsena ka “mojako o mogolo o išago modirong” ka ge o sa go bulegetše. (1Ko 16:9) O ka se itshole.
Tše dingwe tša dipakane tšeo o ka ipeelago tšona tša go hlankela Jehofa:
Go bolela ditaba tše dibotse ka leleme le lengwe
Go bula madibogo
Go ya dikolong tša pušo ya Modimo
Go tsenela modiro wa go aga
Go ya Bethele
Go ba molebeledi wa tikologo


text:
TABA YA LETLAKALA LA KA NTLE | O KA KWEŠIŠA BEIBELE
Ke ka Baka la Eng o Swanetše go Kwešiša Beibele?
“Beibele ke puku e tsebjago kudu ya bodumedi. Eupša ke puku yeo e sa tsebjego le yeo e sego bohlokwa go ma-China.”—LIN, CHINA.
“Ke tloga ke sa kwešiše dipuku tše kgethwa tša bodumedi bja ka bja Bohindu, bjale nka kwešiša bjang Beibele e Kgethwa?”—AMIT, INDIA.
“Ke hlompha Beibele ka ge e le puku ya kgale e bile ke kwele gore ke puku yeo e rekwago kudu. Eupša ga se ka ka ka bona kopi ya yona ka mahlo.”—YUMIKO, JAPANE.
Batho ba bantši lefaseng ka bophara ba tšeela Beibele godimo. Lega go le bjalo, ba ka no ba ba tseba go se nene ka seo Beibele e se bolelago. Ruri go bjalo ka batho ba dimilione bao ba dulago Asia le ka batho ba bantši bao ba dulago dinageng tšeo go tšona Beibele e abjago ka bophara.
Lega go le bjalo, mo gongwe o ka botšiša gore: ‘Ke ka baka la’ng ke swanetše go kgahlegela go kwešiša Beibele?’ Go kwešiša seo se bolelwago ke puku ye e kgethwa go ka go thuša go dira dilo tše di latelago:
Go hwetša kgotsofalo le lethabo
Go swaragana le mathata a lapa
Go lebeletšana le dipelaelo
Go kaonefatša tswalano ya gago le batho
Go diriša tšhelete ka bohlale
Tšea mohlala ka Yoshiko wa Japane. O be a ipotšiša gore ge e le gabotse Beibele e bolela ka eng gomme a dira phetho ya gore a ipalele yona. Mafelelo e bile afe? O itše: “Beibele e nthušitše go hwetša kholofelo ka bokamoso le go phela bophelo bjo bo nago le morero” gomme a oketša ka gore: “Ga ke sa ikwa ke ngenegile moko.” Amit, yo a tsopotšwego pejana, o ile a dira phetho ya go itlhahlobela Beibele. O re: “Ke ile ka makala. Beibele e swere tsebišo e ka holago batho ka moka.”
Beibele e tloga e kgomile maphelo a batho ba dimilione. Ke ka baka la’ng o sa itlhahlobele yona gomme o bone kamoo e ka go holago ka gona?


text:
Ditsela tša go Hwetša Lethabo la Lapa
Go Rarolla Mathata
Monna o re: “Barwedi ba rena ba kae?”
Mosadi o re: “Ba ile mabenkeleng go yo reka diaparo tše difsa?”
Monna o re: [A tenegile e bile a bolela ka lentšu le le hlabošago] “O ra go re’ng ge o re ‘ba ile go reka diaparo tše difsa’? Ba sa tšwa go reka diaparo tše difsa kgweding e fetilego!”
Mosadi o re: [A ikemela, a kwešitšwe bohloko e bile a ikwa a latofatšwa] “Eupša theko ya tšona e be e theotšwe. Le gona, ba nkgopetše tumelelo pele gomme ka re go lokile.”
Monna o re: [A palelwa ke go itshwara e bile a hlaba mašata] “O tseba gabotse gore ga ke rate ge barwedi ba rena ba diriša tšhelete ka ntle le go nkgopela! O ka dira bjang phetho e bjalo ya ka pela ka ntle le go boledišana le nna?”
O NAGANA gore ke mathata afe ao banyalani bao ba tsopotšwego ka mo godimo ba swanetšego go a rarolla? Go molaleng gore monna o na le bothata bja go laola kgalefo. Ka ntle le moo, go bonagala banyalani ba ba sa dumelelane ka tokologo yeo bana ba bona ba swanetšego go ba le yona. Le gona go bonagala ba e-na le bothata bja poledišano.
Ga go na lenyalo leo le phethagetšego. Banyalani ka moka ba tla lebeletšana le mathata a mohuta o itšego. Go sa šetšwe gore mathata ke a magolo goba a manyenyane, ke gabohlokwa gore monna le mosadi ba ithute go a rarolla. Ka baka la’ng?
Ge nako e dutše e e-ya, mathata ao a sa rarollwego a ka fetoga mapheko ao a thibelago poledišano. Kgoši Salomo yo bohlale o boletše gore: “Lehlôyô le etša mephekô ya kxôrô.” (Diema 18:19) O ka bula bjang mojako woo o lebišago poledišanong e atlegago ge o rarolla mathata?
Ge e ba poledišano e elela lenyalong bjalo ka madi, gona lerato le tlhompho di tla etša pelo le maswafo. (Baefeso 5:33) Ge go tliwa tabeng ya go rarolla mathata, lerato le tla tutuetša banyalani go hlokomologa diphošo tša nakong e fetilego—le bohloko bjoo di bo bakilego maikwelong—gomme ba lebiša tlhokomelo bothateng bjo ba lebeletšanego le bjona ka nako yeo. (1 Bakorinthe 13:4, 5; 1 Petro 4:8) Banyalani bao ba hlomphanago ba dira gore yo mongwe le yo mongwe a kgone go bolela ka bolokologi gomme ba katanela go kwešiša seo molekane yo mongwe a se bolelago.
Megato e Mene ya go Rarolla Mathata
Ela hloko megato e mene yeo e lokeleditšwego ka mo tlase, gomme o bone kamoo melao ya motheo ya Beibele e ka go thušago ka gona go rarolla mathata ka tsela e lerato le e hlomphegago.
1. Bea nako ya go boledišana ka bothata.
“Tšohle di na le mohla wa tšôna, . . . xo homola xo na le mohla wa xôna, le xo bolêla xo na le mohla wa xôna.” (Mmoledi 3:1, 7) Bjalo ka ge go bontšhitšwe ngangišanong yeo e tsopotšwego pejana, mathata a mangwe a ka baka kgalefo. Ge e ba seo se direga, e-ba le boitshwaro gomme o kgaotše poledišano ka nakwana—o ‘homole’—pele wena goba molekane wa gago a galefa. O ka phološa tswalano ya gago tshenyong e kgolo ge e ba o e-kwa keletšo ya Beibele e rego: “Borumolang ké xo thulêla meetse nthoba; thšaba, ntwa é sešo ya befa.”—Diema 17:14.
Lega go le bjalo, ‘go bolela le gona go na le mohla wa gona.’ Go etša ngwang, mathata a a gola ge e ba a hlokomologwa. Ka gona, o se ke wa hlokomologa bothata o holofetše gore bo tla fo nyamela. Ge e ba o kgaotša poledišano, bontšha gore o hlompha molekane wa gago ka go kgetha nako yeo le tlago go boledišana ka bothata bjoo kgaufsinyane. Kholofetšo e bjalo e ka le thuša ka bobedi gore le be le moya wa keletšo ya Beibele e rego: “Letšatši le se ke la sobela le galefile.” (Baefeso 4:26) Ke therešo gore o swanetše go phethagatša kholofetšo ya gago.
LEKA MOKGWA WO: Kgethang nako ya ka mehla beke le beke yeo ka yona le ka boledišanago ka mathata a lapa. Ge e ba le lemoga gore go na le kgonagalo e kgolo ya gore le ngangišane ka nako e itšego ya letšatši—ka mohlala, ge le fihla ka gae le e-tšwa mošomong goba pele le e-ja—dumelelanang gore le se boledišane ka mathata ka dinako tšeo. Go e na le moo, kgethang nako yeo go ka diregago gore ka bobedi bja lena le tla ba le išitše maswafo fase.
2. Bolela dikgopolo tša gago ka potego le ka tlhompho.
“Bolelang therešo yo mongwe le yo mongwe wa lena le moagišani wa gagwe.” (Baefeso 4:25) Ge e ba o le lenyalong, moagišani wa gago wa kgaufsi-ufsi ke molekane wa gago. Ka gona, ge o bolela le molekane wa gago, mmotše maikwelo a gago ka potego gomme o mmotše dilo tšeo ka go lebanya di go kgopišitšego. Margareta, * yoo a nago le nywaga e 26 a le lenyalong o re: “Ge ke be ke sa tšwa go nyalwa, ke be ke letetše gore monna wa-ka o tla fo tseba kamoo ke ikwago ka gona ge bothata bo tšwelela. Ke ile ka lemoga gore tebelelo e bjalo ga e kgonege. Ga bjale ke leka go bolela seo ke se naganago le go hlalosa maikwelo a-ka ka tsela e kwagalago.”
Gopola gore pakane ya gago ge le boledišana ka bothata ga se go fenya ntwa goba lenaba, eupša ke feela go tsebiša molekane wa gago seo o se naganago. E le gore o dire bjalo ka katlego, bolela seo o naganago gore ke bothata, ke moka o bolele gore bo tšwelela neng, gomme o hlalose gore bo dira gore o ikwe bjang. Ka mohlala, ge e ba o tenwa ke bošaedi bja molekane wa gago, o ka bolela ka tlhompho gore: “Ge o e-tla gae o e-tšwa mošomong gomme o tlogela diaparo tša gago fase [seo e lego bothata le nako yeo bo diregago ka yona], ke ikwa eka ga o leboge maiteko a-ka a go hlokomela legae la rena [se se hlalosa kamoo o ikwago ka gona e le ka kgonthe].’ Ke moka, šišinya ka bohlale seo o naganago gore e ka ba tharollo ya bothata.
LEKA MOKGWA WO: E le go go thuša gore o tsebe gabotse seo o tlago go se bolela pele o boledišana le molekane wa gago, ngwala seo o naganago gore ke bothata le kamoo o ka ratago go bo rarolla ka gona.
3. Theetša molekane wa gago gomme o hlomphe maikwelo a gagwe.
Morutiwa Jakobo o ngwadile gore Bakriste ba swanetše go ‘akgofa mabapi le go kwa, ba diege mabapi le go bolela, ba diege mabapi le go galefa.’ (Jakobo 1:19) Ga go selo se se bakago manyami lenyalong go feta go ba le kgopolo ya gore molekane wa gago ga a kwešiše kamoo o ikwago ka gona ka bothata. Ka gona, ikemišetše go se nee molekane wa gago kgopolo e bjalo!—Mateo 7:12.
Wolfgang, yo a nago le nywaga e 35 a le lenyalong o re: “Ge re boledišana ka mathata, ga ke lokologe, kudu-kudu ge ke nagana gore mosadi wa-ka ga a kwešiše tsela yeo ke naganago ka yona. Dianna, yo a nago le nywaga e 20 a le lenyalong o dumela ka gore: “Gantši ge re boledišana ka mathata ke lla ka gore monna wa-ka ga a ntheetše e le ka kgonthe.” O ka fenya bjang bothata bjo?
O se ke wa nagana gore o tseba seo molekane wa gago a se naganago goba kamoo a ikwago ka gona. Lentšu la Modimo le re: “Letšêkê le tsoša kxang fêla; mohlale ké moeletšexi.” (Diema 13:10) Nea molekane wa gago seriti ka go mo dumelela go hlalosa pono ya gagwe ka ntle le go mo tsena ganong. Le gona, e le gore o kgonthišege gore o kwešišitše seo a se boletšego, botša molekane wa gago seo o kwelego a se bolela, o dire bjalo ntle le go kodutla goba go galefa. Dumelela molekane wa gago go go phošolla ge e ba o se wa kwešiša selo se itšego seo a se boletšego. O se ke wa bolela kudu. Neanang sebaka sa go hlalosa maikwelo a lena go fihlela bobedi bja lena le dumelelana gore le kwešiša kamoo yo mongwe le yo mongwe wa lena a naganago ka gona goba a ikwago ka gona ka taba.
Ke therešo gore go nyakega boikokobetšo le go se fele pelo e le gore o theetše molekane wa gago ka kelohloko le go hlompha pono ya gagwe. Eupša ge e ba o etelela pele go neeng molekane wa gago tlhompho e bjalo, o tla kgona go go hlompha.—Mateo 7:2; Baroma 12:10.
LEKA MOKGWA WO: Ge o boeletša seo molekane wa gago a se boletšego, o se ke wa fo bolela mantšu ao a a boletšego. Leka go hlalosa seo o naganago gore molekane wa gago a ka ba a se bolela goba kamoo a ka bago a ikwa ka gona ka tsela e bontšhago kwelobohloko.—1 Petro 3:8.
4. Dumelelanang ka tharollo.
“Boló ké mola è le ba babedi, e sexo o tee; ké bôná ba tl’o xo boêlwa ké tše botse ka boitapišô. Xe ba ka wa ba tlo tsošana.” (Mmoledi 4:9, 10) Ga se mathata a mantši ao a ka rarollwago lenyalong ntle le ge e ba balekane ka bobedi ba dirišana le go thekgana.
Ke therešo gore Jehofa o kgethile monna bjalo ka hlogo ya lapa. (1 Bakorinthe 11:3; Baefeso 5:23) Eupša go ba ga gagwe hlogo ga go bolele gore e swanetše go ba mogateledi. Monna yo bohlale a ka se dire diphetho ka ntle le go naganela pono ya mosadi wa gagwe. David, yo a nago le nywaga e 20 a le lenyalong o re: “Ke leka go hwetša selo seo nna le mosadi wa-ka re dumelelanago ka sona le go tsoma phetho yeo bobedi bja rena re ka e thekgago.” Tanya, yo ga bjale a nago le nywaga e šupa a le lenyalong o re: “Ga se taba ya gore ke mang a nepilego goba yo a fošitšego. Ka dinako tše dingwe go fo ba go e-na le dipono tše di fapanego tša kamoo go ka rarollwago bothata. Ke hweditše gore tsela e tlišago katlego ke go feto-fetoga le maemo le go ba yo a leka-lekanego.”
LEKA MOKGWA WO: Dira gore go be le moya wa tirišano ka go dira gore bobedi bja lena le ngwale mekgwa e mentši ka mo go ka kgonegago yeo e ka bago tharollo ya bothata. Ge le feletšwe ke seo le ka se naganago, boeletšang lelokelelo la lena gomme le diriše tharollo yeo le dumelelanago ka yona. Ke moka, beang nako kgaufsinyane yeo ka yona le tlago go lekola ge e ba le dirišitše phetho ya lena le go bona kamoo e atlegilego ka gona.
Swarišanang Gomme le se ke la Arogana
Jesu o swantšhitše lenyalo le joko. (Mateo 19:6) Mehleng ya gagwe, joko e be e le kota yeo bego e tlemelelwa melaleng ya diphoofolo tše pedi e le gore di ka šoma gotee. Ge e ba diphoofolo di sa dirišane, di be di ka se šome gabotse gomme joko e be e tla di sehla melala. Ge di be di dirišana, di be di ka goga merwalo e boima goba tša lema mašemo.
Ka mo go swanago, monna le mosadi bao ba palelwago ke go dirišana ba ka sehlega ka tlase ga joko ya lenyalo. Ka lehlakoreng le lengwe, ge e ba ba ithuta go swarišana, ba ka kgona go rarolla bothata le ge e le bofe gomme ba fihlelela mo gontši. Monna yo a thabilego lenyalong la gagwe yo a bitšwago Kalala o akaretša taba ka tsela ye: “Ka nywaga e 25, nna le mosadi wa-ka re kgonne go rarolla mathata a rena ka go bolela ka bolokologi, ka go ipea boemong bja motho yo mongwe, ka go rapelela thušo ya Jehofa le go diriša melao ya motheo ya Beibele.” Na o ka dira se se swanago?
IPOTŠIŠE . . .
Ke bothata bofe bjoo ke tlogago ke nyaka go boledišana le molekane wa-ka ka bjona?
Nka kgonthišetša bjang gore ke kwešiša maikwelo a kgonthe a molekane wa-ka tabeng ye?
Ge e ba ka mehla ke gapeletša gore dilo di dirwe ka tsela ya-ka, nka baka mathata afe?
^ ser. 17 Maina a mangwe a fetotšwe.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


text:
BOPHELO BJA BOKRISTE
Dikgopotšo tša Kopano
Go swana le dinakong tše dingwe, re nyaka go hlahlwa ke go rata ga rena Modimo le moagišani sehleng sa kopano. (Mat 22:37-39) Bakorinthe ba Pele 13:4-8 e hlalosa lerato ka mediro, ge e re: “Lerato ga le fele pelo e bile ke le botho . . . ga le dire tša go leša dihlong, ga le nyake tša go ikhola, ga le rumolege . . . Lerato le ka mohla ga le fele.” Ge o dutše o bogetše bidio ya Dikgopotšo tša Kopano, nagana ka ditsela tšeo o ka bontšhago ba bangwe lerato kopanong.
RE KA BONTŠHA BJANG LERATO . . . .
ge re boloka madulo?
ge mmino wa ketapele o le kgauswi le go thoma?
ge re le mafelong a marobalo a motseng woo kopano e swaretšwego gona?
ka go ithaopela go thuša?


text:
SEPTEMBER 24, 2014
ERITREA
Mengwaga e Masomepedi ya go Golegwa Kua Eritrea—Na e tla ka ya Fela?
Mengwaga e 20 e fetilego, bahlankedi ba mmušo wa Eritrea ba ile ba golega masogana a mararo le go a bea ka tlase ga maemo a šoro kua kampeng ya kgolego ya Sawa moo a sa golegilwego le go fihla lehono. Ga se a ka a bonwa molato wa bosenyi le ge e le go newa sebaka sa go ipolelela kgorong ya tsheko. Ke ka baka la’ng a golegilwe ka go hloka toka?
Paulos Eyassu, Negede Teklemariam, le Isaac Mogos ke Dihlatse tša Jehofa tšeo di gannego go dira mediro ya bošole ka baka letswalo ka ge di hlompha tumelo ya tšona. Ge ba ka be ba bonwe seo go thwego ke molato wa bosenyi ka ge ba ganne go tsenela ditirelo tša bošole, ba ka be ba ahloletšwe lebaka le letelele kgolegong. Paulos, Negede, le Isaac, bao ga bjale ba nago le mengwaga e 41, 40 le 38 ba feditše mengwaga ya bofsa bja bona kgolegong. Ba ile ba amogwa tokelo ya go nyala le go ba le bana, ya go hlokomela batswadi ba bona bao ba tšofetšego goba go phela maphelo a bona ka moo ba ratago. Ba ile ba amogwa gape le tokelo ya go rapela mmogo le badumedigotee le bona.
Ka morago ga go golegwa ka September 24, 1994, Paulos, Negede, le Isaac ba ile ba swarwa o šoro le go gobatšwa ke bahlankedi ba kampa ya kgolego ya Sawa. Mengwageng ya morago bjale go swarwa o šoro ga bona go ile gwa fela gomme go botegela bodumedi ga bona ka go tia go ile gwa dira gore bahlapetši ba kgolego ba ba hlomphe.
Dihlatse tše dingwe tšeo di golegilwego ka tlase ga maemo a šoro
Go feta dinageng tše dingwe ka moka lefaseng, Dihlatse tša Jehofa kua Eritrea di phela ka tlase ga tlaišo e šoro kudu. Ge go be go ngwalwa pego ye, Dihlatse tše 73 di be di sa le kgolegong, go akaretša basadi, bana le batšofadi. Ba bantši ba kgotleletše maemo a thata a go se je gabotse, go hloka meetse a lekanego le go swarwa gampe ke bahlankedi ba kgolego. Dihlatse tše dingwe tše tharo di na le mengwaga e fetago e lesome di golegilwe kua kampeng ya Sawa, eupša Paulos, Negede, le Isaac ba na le nako e telele ba golegilwe go feta Dihlatse tše dingwe kua Eritrea.
Mekgatlo ya lefase e ipiletša go Eritrea go fediša tlaišo ya madumedi
Mekgatlo ya lefase e tseba gabotse gore Eritrea e swara Dihlatse tša Jehofa gampe le mekgatlo e mengwe e menyenyane ya madumedi.
Ngwageng o mongwe le o mongwe ga e sa le go tloga ka 2004, Lefapha la Mmušo wa U.S. le re Eritrea ke naga yeo e nyakago šedi, se se bolela gore ke naga yeo mmušo wa yona o tšwelago pele o gatakela o šoro tokologo ya bodumedi.
Lekgotla la Ditokelo tša Batho la United Nations le bontšhitše go tshwenyega kudu ka go gatakelwa o šoro ga ditokelo tša badudi ba naga yeo ke bahlankedi ba mmušo wa Eritrea. Lekgotla le le ipileditše go mmušo wa Eritrea “go hlompha tokelo ya motho yo mongwe le yo mongwe ya tokologo . . . ya go dira seo motho a se naganago, ya letswalo le ya bodumedi.”
Khomišene ya U.S ya International Religious Freedom e boletše Pegong ya yona ya Ngwaga le Ngwaga ya 2014 gore: “Boemo bja tokologo ya bodumedi ke bjo bo hlobaetšago kudukudu go . . . Dihlatse tša Jehofa.”
Pegong ya yona ya Lefase ya 2013, Human Rights Watch e dumetše gore mmušo wa Eritrea o tšwetše pele go golega, go golega ka nakwana le go tlaiša maloko a madumedi a mangwe le gore Dihlatse tša Jehofa ke tšona di tlaišwago kudu.
Ka December 2005 Khomišene ya Afrika ya Ditokelo tša Batho e amogetše Resolution on the Human Rights Situation in Eritrea, yeo e bego e ipiletša go Eritrea go “kgonthišetša ka mehla, tokelo ya gore tsheko e sepedišwe ka toka, tokologo ya seo motho a se naganago, tokologo ya polelo le tokologo ya go bokana ka khutšo.”
Philip Brumley, o boletše legatong la Dihlatse lefaseng ka bophara gore: “Re na le kholofelo e tiilego ya gore mmušo wa Eritrea o tla lokolla Dihlatse tšeo di golegilwego, go akaretša banna ba bararo bao ba nago le mengwaga e 20 ba golegilwe, le go fediša tlaišo ya badumedigotee le rena.”